Gadu puu den Beibel Ondoosukuman a dunguu—1 Peitilisi 2:9 | Wakititolen\nA TOLI DI SIKIIFI A FESISE Den sani di sama wani sabi fu hemel\nA TOLI DI SIKIIFI A FESISE Wantu fisyun di e soi sama e tan a hemel\n„Meke wi e gi makandaa taanga-sikin ala dei”\nA olikanisâsi fu u sete enke fa Gadu Wowtu taki\nYu e lesipeki a Wowtu fu Gadu?\nYehofa puu wi a dunguu\nYehofa puu wi aini falisi biibi\nSan Beibel e taki?\nA Wakititolen (anga sutudi-artikel) | november 2016\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Pidgin (Kameroen) Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tzeltaltongo Umbundutongo Urundtongo Walisitongo Wayuunaikitongo\n„[Yehofa] puu wi aini dunguu poti na a kiin.”—1 PEITILISI 2:9.\nSINGI: 116, 102\nFa a foluku fu Gadu go a katibo di ala den apostel dede?\nSan be meke falisi keliki bigin lasi den makiti aini a yali 1450?\nFa den salufu Kelesten meke moiti fu fusutan Gadu wowtu aini a yali 1870?\n1. San be pasa di den Babilonsama poli Yelusalem?\nAINI a yali 670 fosi Kelestesi, Kownu Nebukadnesar II, go feti anga Yelusalem anga omen suudati. Beibel taki, a kownu kii den yonkuman anga feti how. „Tyali á kisi en gi yonkuman, uman di á didon anga man ete, gaandiwan efuso swakiwan.” Baka dati „a boon a osu fu a tuu Gadu. A booko a sikotu fu Yelusalem. A boon ala den tolen anga ala den dii sani di be de a Yelusalem”.—2 Koloniki 36:17, 19.\n2. Fa Yehofa wasikoi den Dyu? San be o miti den?\n2 Den Dyu á be mu fondoo di Yelusalem booko, bika a omen yali Gadu be e sende polofeiti fu wasikoi a foluku taki, efu den taangayesi en go doo, den Babilonsama be o feti anga den. A be wasikoi den taki a omen Dyu den be o kii anga feti how. A taigi den tu taki den be o tyai den sama di be tan a libi go a Babilon enke saafu (Yelemiya 15:2). Fa sani waka gi den Dyu di be de a katibo? A sani di be miti den Islayelisama miti Kelesten tu? Efu a miti den, da on ten a sani de pasa?\nFA A LIBI BE DE A KATIBO?\n3. Saide u sa taki a libi fu den Dyu di be de a katibo a Babilon, á be taanga enke du fu den Islayelisama di be de enke saafu a Egepte?\n3 Yehofa be taigi den Dyu taki te den be de a katibo, den be mu meke moiti fu gwenti a kondee di den be o go. Boiti dati den be mu du ala san den man fu abi wan bun libi. A meke Yelemiya taigi den taki: „U mu meke osu, da u tan aini. Paandi goon, da u nyan a nyanyan fu den goon. Wi á mu ligei aini a foto di mi o meke u go enke katiboman. Begi Yehofa fu a meke sani go bun aini a foto. Da u libi o waka bun” (Yelemiya 29:5, 7). Den Dyu di aliki Yehofa, libi be e waka bun a katibo. Den Babilonsama á be e tapu den Dyu fu du son sani di den be wani. Den be sa koi lontu a kondee tu. A ten de, Babilon a be a moo pelensipali peesi pe sama be e go fu bai efuso seli sani. Wantu buku fu fositen e soi taki, a omen Dyu leli fa fu du bisnis di den be de a Babilon. Son wan toon bun tembeeman. Son Dyu toon guduman tu. A libi á be taanga gi den Dyu a Babilon enke den Islayelisama di be de saafu a Egepte omen ondoo yali a fesi.—Leisi Ekisodesi 2:23-25.\n4. (a) Sama be go a katibo, boiti den Dyu di á be e aliki Yehofa? (b) Saide den á be poi du ala san a Weiti fu Mosesi be e taki?\n4 Son wan fu den Dyu di be de a katibo, a sama di be e dini Yehofa anga den hii ati. Winsi fa den á be du nawan ogii, tokuso den be abi fu pina makandaa anga a hii foluku. Den Dyu be abi san den be abi fanowdu fu tan a libi. Ma fa den be o man dini Yehofa? Bika den Babilonsama be booko a tempel anga a altari. Den pilisite á be poi wooko enke di den be de a Yelusalem tu. Tokuso den Dyu di biibi be taanga, be e du san den poi fu holi den Weiti fu Gadu. Daniyeli, Sadrak, Meisak anga Abedneikow, á be wani nyan den sani di den Dyu á be mu nyan. Boiti dati, Beibel e soi taki Daniyeli be gwenti begi Gadu (Daniyeli 1:8; 6:10). Ma, a sama di á be e dini Yehofa be e tii a kondee, neen meke den Dyu di be lobi Yehofa á be poi du ala den sani di sikiifi aini a Weiti fu Mosesi.\n5. San Yehofa be paamisi en foluku? Saide a sani ya e meke u foondoo?\n5 Den Islayelisama be o fende a okasi fu dini Yehofa enke fa a wani baka? We, a be e gei enke a sani ya á be o pasa, bika te den Babilonsama be tyai sama go a katibo, den á be e losi den. Ma a foluku fu Yehofa Gadu be fii, leti enke fa a be paamisi den. Ala yuu Gadu e du san a paamisi!—Yesaya 55:11.\nKELESTEN BE DE A KATIBO A BABILON?\n6, 7. Saide a be de fanowdu fu kengi a fasi fa u be e fusutan sani?\n6 A sani di be miti den Islayelisama be miti den Kelesten? A Wakititolen be e taki wan hii pisiten taki, den tuu Kelesten go a katibo a Babilon aini a yali 1918, neen den fii aini a yali 1919. Ma aini a artikel ya, anga a taawan di e kon, wi o si saide a be de fanowdu fu kengi a fasi fa u be e si sani.\n7 Pakisei a sani ya: A Gaan Babilon na ala den falisi biibi di de a hii goontapu. A foluku fu Gadu á toon saafu fu falisi biibi aini a yali 1918. A tuu taki tesi be e miti den salufu Kelesten a ten de, ma moo gaanse, a den tiiman be e du ogii anga den, a ná den falisi biibi. Wan hii pisiten fosi a Fosi Goontapu Feti, den salufu Kelesten be e meke moiti fu fika ala den gwenti fu falisi biibi. Neen meke wi á poi taki a foluku fu Yehofa be go aini a Gaan Babilon enke saafu aini a yali 1918.\nON TEN A FOLUKU FU GADU BE DE ENKE SAAFU A BABILON?\n8. San pasa baka di den apostel dede? (Luku a fowtow na a bigin.)\n8 Na a Pinksterfesa fu a yali 33, dunsudunsu Kelesten be salufu anga santa yeye. Den be toon „den sama di Gadu teke fu toon pilisite di o tii enke kownu, wan santa foluku, wan foluku di de enke wan apaiti gudu”. (Leisi 1 Peitilisi 2:9, 10.) Di den apostel be de a libi, den be e kibii a kemeente. Ma di ala den apostel dede, neen son wan fu den man fu a kemeente bigin paati falisi leli. Den be wani puu den disipel na a tuu biibi. Den man ya be lobi den falisi leli fu Plato anga Aristoteles. Pe fu den leli den baala anga sisa san sikiifi aini Gadu Wowtu, a den eigi pakisei den be e leli den (Toli 20:30; 2 Tesalonikasama 2:6-8). Somen fu den man ya be abi faantiwowtu aini a kemeente. Son wan be e teke fesi. Yesesi be taigi den bakaman fi en taki „ala wi a baala”, tokuso den be bigin kai son heiheiman fu keliki pastoo anga Paus.—Mateyesi 23:8.\n9. Soi fa den falisi Kelesten bigin wooko makandaa anga den tiiman fu Rome. San a be a bakapisi?\n9 Aini a yali 313 baka Kelestesi, a Konstantein be e tii a Gaan Kownukondee Rome. A kownu ya a ná be wan Kelesten. A yali de Konstantein poti a falisi Kelesten biibi a lantibuku. Baka di a du a sani de, neen den keliki bigin wooko makandaa anga den tiiman fu Rome. Wan leisi Konstantein be holi wan komakandaa anga omen keliki fesiman. Den be e kai a komakandaa ya, a Komakandaa fu Nicea. Baka a komakandaa, neen Konstantein sende wan pastoo di den e kai Ariyus go a katibo fu di a á be e biibi taki Yesesi a Gadu. Bakaten, Teyodosiyus bigin tii a Gaan Kownukondee fu Rome. Neen a meke a Lomusu biibi toon a keliki fu Rome. Ondoosukuman taki, den Romesama di be e dini falisi gadu, toon Kelesten na a ten di Teyodosiyus be e tii. Ma a ten de, den falisi Kelesten be teke omen gwenti fu den sama di be e dini falisi gadu kaba. Neen meke u sa taki den Kelesten ya toon wan pisi fu a Gaan Babilon a ten de. Ma tokuso salufu Kelesten be de di be e dini Gadu anga den hii ati. A den Yesesi be e kai alisi aini a ageisitoli fi en. Den salufu Kelesten ya be e meke moiti fu dini Gadu, ma a wantu sama namo be e aliki den. (Leisi Mateyesi 13:24, 25, 37-39.) A so den be de a katibo a Babilon!\n10. Saide sama á be e biibi den sani di keliki be e leli den moo?\n10 Wantu ondoo yali baka Kelestesi, a omen sama be poi leisi Beibel aini Giikitongo anga Lateinitongo. Den be sa luku efu den sani di keliki e leli sama, e kai anga den sani di sikiifi aini Gadu Wowtu. Te son sama be kon fusutan taki a falisi sani den keliki be e leli den, den á be e biibi den. Ma a á be makiliki fu taigi taawan san yu e biibi, bika a sani de be sa tyai dede gi i.\n11. Fa den keliki be e du san den wani anga a Beibel?\n11 Ma bakaten, a wantu sama namo be e taki Giikitongo anga Lateinitongo. Boiti dati den keliki fesiman á be wani sama poti a Wowtu fu Gadu aini taa tongo fu ala sama fusutan en. Neen meke a den pastoo anga wantu sama di be go a hei sikoo wawan be poi leisi a Beibel. Ma tokuso, a be e taanga gi son wan fu den fu leisi efuso sikiifi. A bunbun sitaafu den be e sitaafu den sama di be e kuutu den sani di keliki be e leli sama. Den salufu Kelesten di be e dini Gadu anga den hii ati, be abi fu kon makandaa aini pikin kulu. Son wan fu den á be poi kon makandaa anga taawan. Leti enke den Dyu di be de a katibo a Babilon, a so den salufu Kelesten fu a ten de, á be poi dini Gadu makandaa anga taawan. A Gaan Babilon be e du san a wani anga den sama!\nSANI BE O WAKA TAA FASI\n12, 13. San a den tu sani di be e soi taki falisi biibi á be o fooseli den tuu Kelesten moo?\n12 Ma tuu Kelesten be o fende a okasi fu dini Gadu enke fa den wani? Eeye! A pisiten de, tu sani be pasa di be e soi taki sani be o waka taa fasi. A fosi sani, a taki den be meke wan masini di be e doloki buku. Fosi den be meke a masini ya aini 1450, anga ana sama be e meke kopi fu a Beibel. Ma a sani ya á be makiliki. Den sama di be sabi a wooko ya bun, a tin mun den be abi fanowdu fu meke wan kodo kopi fu a Beibel. Boiti dati, a meti buba efuso pampila den be e sikiifi en poti. Neen meke Beibel á be ipi a ten de. Den be dii tu. Ma den sama di be sabi doloki buku anga a masini, a 1300 pampila den be e doloki wan dei.\nDen masini di sama be meke fu doloki buku anga a moiti di sama be e meke fu poti a Beibel aini taa tongo, be e soi taki sama be o abi a okasi fu kon fii fu Babilon (Luku paragraaf 12, 13)\n13 Du fu tu sani, a di den poti a Beibel aini taa tongo. Aini a yali 1500, wantu man di be abi deki-ati poti Gadu Wowtu aini den tongo di sama be e moo fusutan. Den be e du a sani ya, winsi den be sabi taki a be sa tyai dede gi den. Den keliki fesiman be e booko den ede anga a sani ya. Saide? Bika den be e feele taki te kiin ati sama be o leisi Beibel aini den mamabee tongo, den be o akisi denseefi taki: ’Pe fu Beibel a sikiifi taki sama mu pai pastoo fu holi keliki gi den, te den e beli wan sama? Pe fu Beibel e taki fu paus efuso taa bigiman fu Lomusu keliki?’ Gaanse fu den keliki e leli sama den falisi sani fu Plato anga Aristoteles. Den tu man ya be e libi fosi a ten fu Yesesi. Den keliki fesiman ati be e boon te sama be e poti akisi gi den. Den be e kii den sama di á be wani biibi den sani di den be e leli den. Den fesiman fu den keliki be wani tapu sama fu leisi Beibel efuso fu akisi den sani. A omen sama be e du san den wani. Ma wantu sama di be abi deki-ati, á be e meke a Gaan Babilon fooseli den. Di den kon fusutan den leli fu Beibel, den be wani sabi moo. A ten di den salufu Kelesten be o fii fu falisi biibi, be e koosube namo.\n14. (a) San den sama di be wani ondoosuku Beibel du? (b) Fa Baala Russell meke moiti fu sabi a tuu biibi?\n14 A omen sama be wani paati den sani di den leli aini Beibel anga taawan. Den á be wani den keliki fesiman taigi den san den mu biibi. Neen meke den lowe go a wantu kondee pe den be sa sutudeli a Beibel sondee taki sama fooseli den. Wan fu den kondee ya, na Ameekankondee. Na a ten fu a yali 1870, Charles Taze Russell anga wantu taa sama bigin sutudeli a Beibel. Biginbigin, Baala Russell be wani sabi sowtu keliki be e leli sama san Beibel e taki. A be e luku efu den sani di den Kelesten keliki be e leli sama, be e kai anga den leli fu Beibel. A be e luku efu taa keliki be e leli sani di e kai anga Beibel tu. A á teke langa, neen a kon si taki nawan fu den keliki ya, be e du ala den sani di Beibel taki. Neen meke a taki anga omen keliki fesiman fu den keliki di be de koosube. Baala Russell be denki taki den keliki fesiman be o biibi den sani di en anga a kulu fi en be kon fusutan, di den sutudeli a Beibel. A be denki taki den keliki fesiman be o leli sama den sani de aini den keliki tu. Ma den keliki fesiman á be wani biibi den. Bakaten, den Beibel ondoosukuman kon fusutan taki efu den be o wooko anga den falisi keliki, den á be o poi dini Gadu enke fa a wani.—Leisi 2 Korentesama 6:14.\n15. (a) On ten tuu Kelesten go a katibo a Babilon? (b) Sowtu akisi wi o luku aini a taa artikel?\n15 Aini a artikel ya, u leli taki a di a lasiti apostel dede, neen den tuu Kelesten go a katibo a Babilon. Ma u mu sabi den piki fu den akisi ya tu: Fa u du sabi taki a fosi a yali 1914, den salufu Kelesten komoto a katibo a Gaan Babilon? A tuu taki Yehofa á be e piisii anga en foluku na a ten fu a Fosi Goontapu Feti, fu di den á be e wooko fayafaya moo? Yehofa ati be boon a den baala fu a ten de? Den be e holibaka gi feti? Efu den tuu Kelesten be de a katibo a Gaan Babilon, da on ten den fii? Den akisi ya pelensipali. Wi o taki fu den aini a taa artikel.\nnovember 2016 | Sama e tan a hemel?\nA WAKITITOLEN (ANGA SUTUDI-ARTIKEL) november 2016 | Sama e tan a hemel?


LEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Kanadatongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mamtongo Mapudunguntongo Maratitongo Masatektongo (Huwatala) Masedoniya-tongo Mauritius Kriorotongo Mayatongo Mbunda Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Navayotongo Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nI POI leisi Beibel aini Hebrewtongo? Kande yu á poi. Kande yu á si wan Beibel aini Hebrewtongo ete seefi. Ma di yu o yee a toli fu Elias Hutter wan koniman di be e libi aini den yali 1600, anga den tu Hebrew Beibel fi en, yu o teke en fu bigi taki yu abi wan Beibel.\nElias Hutter meke aini a yali 1553 a wan pikin foto den e kai Görlitz a Doisilikondee. A peesi ya de koosube fu Polen anga Tyekiya Republiek. Hutter leli wantu tongo di den e taki a Asia na a Lutheran University di de a wan peesi den e kai Jena. A 24 yali namo a be abi di a toon professor fu Hebrewtongo aini wan foto den e kai Leipzig. A be wani leli sama, neen meke a sete wan sikoo a Nuremberg, pe sama be sa leli Hebrewtongo, Giikitongo, Lateinitongo anga Doisilitongo aini fo yali. A ten de taa sikoo á be de pe sama be sa leli den tongo ya aini fo yali.\n’ALA SANI FU A BEIBEL YA E SOI TAKI A BE DE TAA FASI’\nFesise fu a Hebrew Beibel di Hutter sikiifi aini 1587\nAini a yali 1587 Hutter sikiifi den buku fu Beibel di sama sabi enke a Gaandi Testamenti, aini Hebrewtongo. Den be e kai a Beibel ya Derekh ha-Kodes. Den puu a nen ya a Yesaya 35:8. A wani taki „a Pasi fu Santafasi”. A fasi fa a paati den vers anga den kapitel aini a Beibel ya, meke sama taki „ala sani fu a Beibel ya e soi taki a be de taa fasi”. Ma a sani di be e meke a Beibel ya pelensipali, na a leli di sama be sa leli Hebrewtongo anga a Beibel ya.\nEfu u wani fusutan saide a Beibel fu Hutter abi wini, da u mu fusutan fosi san a den tu sani di be e taanga gi wan sama di be e leli Hebrewtongo. A fosi wan, Hebrewtongo nai sikiifi enke fa den tongo fu a ten ya e sikiifi. Du fu tu, son leisi den e sikiifi son sani na a Hebrew wowtu fesi efuso en baka. A sani ya e meke a taanga fu leisi efuso fusutan son wowtu. Wan fu den wowtu ya na a Hebrew wowtu נפשׁ (den e leisi a wowtu ya nefesj). A wani taki „sili”. Aini Eseikiyeli 18:4 a sani di sikiifi na a wowtu ya fesi na ה (ha). A sani ya wani taki „a”. Te i tyai den tu wowtu ya kon a wan, da ai toon הנפשׁ (han·nefesj), efuso „a sili”. Efu yu á sabi Hebrewtongo bun, i ná o sabi taki הנפשׁ (han·nefesj) anga נפשׁ (nefesj) na aseefi wowtu.\nA fasi fa Hutter be doloki a Beibel ya be e yeepi sama di e leli Hebrewtongo. A be e sikiifi a Hebrew wowtu anga fatu letter, da den wowtu di be e kon neen baka efuso neen fesi a be e sikiifi taa fasi. A sani ya be e yeepi den fu sabi sowtu Hebrew wowtu be moo pelensipali. A Nyun-Grontapuvertaling sikiifi den wowtu a ondoo fu den bladzijde na aseefi fasi. * A Hebrew wowtu seefi sikiifi anga fatu letter, da den taa wowtu di e kon neen fesi efuso neen baka sikiifi taa fasi. Den fowtow a tapu e soi fa a Hebrew Beibel fu Hutter sikiifi Eseikiyeli 18:4, anga san sikiifi na a maiki a ondoo aini a Nyun-Grontapuvertaling a Eseikiyeli 18:4.\nWAN HEBREW BEIBEL FU A „NYUN TESTAMENTI”\nHutter be doloki a pisi fu Beibel di sama sabi enke a Nyun Testamenti aini 12 tongo tu. A doloki en aini a yali 1599 a Nuremberg. Sama lobi kai en a Nuremberg Polyglot. Hutter taki winsi a be de „kabakaba fu pai wan gaan moni” fu fende a Nyun Testamenti efuso den Giiki buku fu Beibel aini Hebrewtongo, a á be o fende en. * Neen meke enseefi poti den Giiki buku fu Beibel aini Hebrewtongo. A poti ala den taa wooko fi en a wan se, neen meke a be poi poti den Giiki buku fu Beibel aini Hebrewtongo aini wan yali.\nFa sama be e si den Giiki buku fu Beibel di Hutter poti aini Hebrewtongo? Aini a yali 1891 Franz Delitzsch, wan sabiman fu a Hebrewtongo be sikiifi taki: „A Beibel di Hutter sikiifi e meke i sabi fa den Kelesten fu fositen be e taki. A wan buku di yu abi fanowdu fu ondoosuku a tongo fu a ten de, bika a sikiifi enke fa den sama fu a ten de be e taki.”\nAI YEEPI SAMA TE ANGA NOW\nHutter á kon gudu fu a wooko di a du. Den buku fi en á be e seli. Ma a wooko di a du e yeepi sama te anga now. Wan man di den e kai William Robertson be kengi wantu sani na a Beibel fu Hutter, neen a doloki en aini a yali 1661 baka. Aini a yali 1798, wan taa man di den e kai Richard Caddick du aseefi sani. Di Hutter be e poti den Giiki buku fu Beibel aini Hebrewtongo, a be e poti „Yehofa” (יהוה, JHVH) a den peesi pe a be si Kyʹri·os (Masaa) anga The·osʹ (Gadu). A be e du a sani ya te a be si taki a Yehofa a tekisi e taki anga te a be si taki aini den Hebrewbuku fu Beibel den puu a tekisi. A sani ya bun fu sidon pakisei, bika a nen fu Gadu á sikiifi aini gaanse Beibel, ma a Beibel di Hutter sikiifi e soi taki a nen fu Gadu be de aini den fositen Giiki buku fu Beibel.\nSon langa i si Yehofa, a nen fu Gadu aini den Giiki buku fu Beibel, i mu pakisei a taanga wooko fu Hutter anga den Hebrew Beibel fi en.\n^ paragraaf 7 Luku a maiki a ondoo a Eseikiyeli 18:4 aini a Nyun-Grontapuvertaling.\n^ paragraaf 9 Wantu sama be poti a Nyun Testamenti aini Hebrewtongo kaba. Wan fu den a be Simon Atoumanos, wan kelikiman fu Byzantine. A be sikiifi a buku fi en aini a yali 1360. Wan taawan a Oswald Schreckenfuchs, wan sabiman fu Doisilikondee. A be sikiifi du fi en aini a yali 1565. Ma noiti den doloki den buku ya, neen meke den á de moo.


A tuu biibi nai tyai ’freide ma ai tyai feti-how’—Mateyesi 10:34 | Wakititolen\n„Du sani anga wan kiin ati fu soi taki u lobi useefi”\nA tuu biibi nai tyai ’freide ma ai tyai feti-how’\nSan wi e leli fu den fisyun fu Sakaliya?\nFo asiwagi anga wan kownu-ati o kibii yu\nONDOOFENITOLI Yehofa o belesi u te u du san a wani\nWan Kelesten soi switifasi gi en\nA Wakititolen (anga sutudi-artikel) | oktober 2017\n„Yu á mu denki a freide mi tyai kon a goontapu. A ná freide mi tyai kon, ma a wan feti-how.”—MATEYESI 10:34.\nSINGI: 123, 128\nSan na a „feti-how” di Yesesi taki a be o tyai kon a goontapu?\nFa i sa soi taki i lobi Yehofa anga i hii ati te i famii wani tapu i fu dini Yehofa?\nSan o yeepi i fu dini Yehofa anga piisii te wan famii fi i nai dini Yehofa moo?\n1, 2. (a) Sowtu freide u sa abi? (b) Saide freide á de a hii goontapu ete? (Luku a fowtow na a bigin.)\nALA SAMA wani libi anga piisii, sondee booko-ede. Ai bigi gi u taki Yehofa gi wi a „freide fu Gadu”. A freide ya, na a buuya di u nai buuya. A sani ya e yeepi u fu wi á lasi useefi (Filipisama 4:6, 7). Boiti dati, te u dopu, da „wi anga Gadu toon mati”.—Romesama 5:1.\n2 Ma a yuu á doo ete fu Gadu meke freide de a hii goontapu. Wi e libi aini den lasiti dei, neen meke a omen sani e pasa di e gi u booko-ede. Ogii sama lai a goontapu (2 Timotiyesi 3:1-4). U mu meke moiti fu Saatan á koli u anga den falisi leli fi en (2 Korentesama 10:4, 5). Ma a sani di e gi u moo booko-ede, a te u famii wani tapu u fu dini Yehofa. Son wan fu den e soso u. Kande den e fende taki wi e booko a famii. Kande den taigi u taki solanga wi e dini Yehofa, wi anga den o poli. Fa u mu si a tapu di famii wani tapu u fu dini Yehofa? San o yeepi u fu dini Yehofa anga piisii te a sani ya miti u?\nFA U MU SI A TAPU DI FAMII E WANI TAPU U FU DINI YEHOFA?\n3, 4. (a) San e pasa te sama e wooko anga den leli fu Yesesi? (b) On ten a taanga fu waka a Yesesi baka?\n3 Yesesi be sabi taki a ná ala sama be o lobi den sani di a be e leli den. A be sabi tu taki son sama á be o lobi den bakaman fi en, neen meke den be o abi taanga-sikin fanowdu. A sani ya be sa tyai toobi kon aini a osufamii fu den. Yesesi taki: „Yu á mu denki a freide mi tyai kon a goontapu. A ná freide mi tyai kon, ma a wan feti-how. Mi kon fu paati wan man anga en dda, wan umanpikin anga en mma, wan uman anga en main. Eeye, den feyanti fu wan sama, o de en eigi famii seefi.”—Mateyesi 10:34-36.\n4 Yesesi taki „Yu á mu denki a freide mi tyai kon a goontapu”. San a be wani taki anga a sani ya? A be wani soi taki sani be o miti den sama di be o toon en bakaman. A tuu, Yesesi be wani leli sama, sama a Gadu tuutuu. A ná paati a be wani paati famii (Yohanisi 18:37). Ma den bakaman fi en be mu sabi taki a ná ala yuu a be o makiliki fu waka neen baka, moomoo te den famii efuso mati á de a waaleiti.\n5. San miti den bakaman fu Yesesi?\n5 Yesesi be taki wan fu den tesi di den bakaman fi en be o abi fu pasa, a te den famii fu den o wani tapu den fu dini Yehofa (Mateyesi 10:38). Fu di den bakaman fu Yesesi be wani a piisii, meke den holidoo di den famii be e soso den efuso te den famii á be wani paa anga den fu di den e dini Yehofa. Ma toku san den fende, ipi moo san den lasi.—Leisi Malikisi 10:29, 30.\n6. San u mu holi a pakisei te u famii á wani u dini Yehofa?\n6 Winsi u famii e du sani anga u fu di wi e dini Yehofa, tokuso u lobi den. Ma u mu holi a pakisei taki u mu lobi Gadu anga Kelestesi moo ala taa sama (Mateyesi 10:37). U mu luku bun fu Saatan á meke a lobi di u lobi u famii meke u pasa den weiti fu Yehofa. Wi o luku wantu sani di sa de enke wan tesi gi u anga fa u sa pasa den sowtu tesi ya.\nTE I TOOWPAA NAI DINI YEHOFA\n7. Fa i mu tyai iseefi aini a osufamii winsi i toowpaa nai dini Yehofa?\n7 Beibel wasikoi u taki ala sama di toow ’o miti anga banowtu efuso polobelema aini den libi’ (1 Korentesama 7:28). Efi i toowpaa nai dini Yehofa, a sani ya sa tyai moo polobelema anga booko-ede kon aini a osufamii. Ma u mu si a sani ya enke fa Yehofa e si en. A taki wi á mu paati efuso booko toow anga u toowpaa fu di a nai dini Yehofa (1 Korentesama 7:12-16). Winsi i man nai dini Yehofa efuso gi a osufamii taanga-sikin fu dini Yehofa, i mu lesipeki en. Efu yu uman nai dini Yehofa, toku u mi lobi. I mu solugu en tu.—Efeisesama 5:22, 23, 28, 29.\n8. San i mu du efi i toowpaa á wani i du ala san i man gi Yehofa?\n8 San i mu du efi i toowpaa á wani i du ala san i man gi Yehofa? Wan sisa man taigi en taki a wantu dei fu a wiki namo a mu go a peleikiwooko. Efu a sani ya miti i, akisi iseefi taki: ’A wani mi toowpaa wani tapu mi fu dini Yehofa? Mi sa du san a taki efu a ná tapu ai tapu mi fu dini Yehofa?’ Efu yu e fiti iseefi a taawan, i ná o lai polobelema aini a osufamii.—Filipisama 4:5.\n9. Fa mma anga dda sa yeepi den pikin fu lesipeki den mma efuso dda di nai dini Yehofa?\n9 A á makiliki fu yeepi i pikin fu dini Yehofa te i toowpaa nai dini Yehofa. I mu leli i pikin fu ’aliki en mma anga en dda’ enke fa Beibel e taki (Efeisesama 6:1-3). Ma san i mu du efi i toowpaa nai du san Beibel taki? Efu yu e lesipeki i man efuso yu uman, a pikin fi i o waka a yu baka. Pakisei den bun manii fi i toowpaa, da i taigi en taki den bun sani di ai du e bigi gi i. Yu á mu taki sani fi i man efuso yu uman di yu á kaba lobi a den pikin fesi. Ma soi i pikin taki na ala sama mu luku efu den wani dini Yehofa. Efi i leli i pikin fu lesipeki en mma efuso en dda di á de a waaleiti, da kande i toowpaa o wani dini Yehofa te a si fa a pikin e tyai enseefi.\nTaki anga i pikin fu Yehofa solanga i fende a okasi (Luku paragraaf 10)\n10. Fa mma anga dda di de a waaleiti sa yeepi den pikin fu lobi Yehofa?\n10 Son toowpaa di nai dini Yehofa e leli den pikin taki den mu fii den fesa di goontapu sama e fii. Kande den e leli den sani fu falisi keliki tu. Son man e taigi den uman taki noiti den mu leli den pikin sani fu Beibel. Ma winsi a sani ya pasa, toku a uman o du san a poi fu leli den pikin a waaleiti (Toli 16:1; 2 Timotiyesi 3:14, 15). Kande a man á wani en uman sutudeli anga den pikin efuso tyai den go a komakandaa. Winsi a uman e lesipeki en man, tokuso a sa taki anga den pikin te a fende a okasi. A so den pikin o sabi san Yehofa lobi anga san a á lobi (Toli 4:19, 20). Di den pikin o bigi, a denseefi o luku efu den wani dini Yehofa. * (Luku a maiki a ondoo.)—Deitolonomi 30:19, 20.\nTE U FAMII Á WANI U DINI YEHOFA\n11. San sa poli wi anga den famii fu u di nai dini Yehofa?\n11 Kande di u be bigin sutudeli Beibel wi á be taigi den famii fu u, ma di u kon fusutan den sani di wi e leli, u kon si taki a de fanowdu fu taigi den taki wi o dini Yehofa (Malikisi 8:38). A kan taki yu anga den famii fi i poli fu di yu e dini Yehofa. Wi o luku wantu sani di o yeepi i fu libi na a wan anga i famii sondee fu pasa den weiti fu Yehofa.\nTe wi e meke moiti fu fusutan den famii fu u, wi o sabi fa u mu yeepi den fu kon sabi a tuu\n12. San sa meke den famii fu u á wani u dini Yehofa? Fa u sa soi den taki wi e fusutan den?\n12 Meke moiti fu fusutan den famii fi i di nai dini Yehofa. Wi e piisii fu di u sabi den sani di sikiifi aini Beibel. Ma kande den sama fu wi e si enke a koli sama koli u. Kande den e si enke wi e go kaba a soso. Den sa denki taki wi á lobi den moo fu di u nai go a den fesa fu den moo. Kande den e feele taki sani o miti u te u dede. Efu u wani sabi fa den e fii, u mu aliki den bun te den e taki anga u, da wi o sabi saide den e booko den ede (Odo 20:5). Apostel Pawlesi be e meke moiti fu fusutan „ala sama” fu di a be wani paati a bun nyunsu gi den. Te wi e meke moiti fu fusutan den famii fu u, wi o sabi fa u mu yeepi den fu sabi Yehofa.—1 Korentesama 9:19-23.\n13. Fa u mu taki anga den famii fu u di nai dini Yehofa?\n13 Taki switi anga den. Beibel taki u mu „taki switi anga taawan ala yuu” (Kolosesama 4:6). A sani ya á makiliki. U sa akisi Yehofa fi en santa yeye yeepi u fu taki moin anga den famii fu u. Wi á mu e hali taki anga den fu den sani di den e biibi. Efu den du efuso taki wan sani di hati u, u mu meke moiti fu de enke apostel Pawlesi. A be taki: „Te sama e kosi u, wi e belesi den. Te sama e du ogii anga wi, wi e holidoo anga pasensi. Te den e poli u nen u nai ligei anga den.”—1 Korentesama 4:12, 13.\n14. Sowtu wini a abi te wi e tyai useefi bun?\n14 Tyai iseefi bun. Saide a sani ya pelensipali? A fasi fa wi e taki anga den famii fu u di nai dini Yehofa, o yeepi u fu libi na a wan anga den. Ma a sani di o moo yeepi den, na a fasi fa wi e tyai useefi. (Leisi 1 Peitilisi 3:1, 2, 16.) Meke den famii fi i si taki sani e waka bun anga den sama di e dini Yehofa. Meke den si taki Yehofa Kotoigi e solugu den pikin, den e wooko anga den leli fu Beibel. Den mu si tu taki u de koloku. Winsi den famii fu u á kon dini Yehofa, toku wi o piisii fu di u sabi taki Yehofa e piisii te wi e tyai useefi bun.\n15. San u mu pakisei a fesi efu wi á wani hali taki anga den famii fu u di nai dini Yehofa?\n15 Pakisei a fesi. Fosi i du wan sani i mu pakisei luku efu a sani de ná o meke den famii fi i ati boon a yu (Odo 12:16, 23). Na a sani ya wan sisa fu Australiya be du. A pai fu a sisa ya á be lobi a waaleiti seefiseefi. Son leisi en ati be e boon. Neen meke fosi a sisa ya anga en man telefon a pai fi en, den be e begi Yehofa fu a yeepi den fu taki moin anga en. Den be e pakisei sowtu moin toli den sa gi en. Den be e luku on langa den o taki anga en tu. Dati be e yeepi den fu a á fende okasi fu hali taki anga den fu keliki toli.\nI mu lobi Yehofa moo i famii\n16. San i mu holi a pakisei te yu anga yu famii di nai dini Yehofa nai fusutan useefi?\n16 Son leisi yu anga den sama fi i di nai dini Yehofa ná o go e fusutan useefi. Kande yu o go e fii enke a yu á du bun, da yu o wani du san den wani, bika i lobi i famii. Ma yu á mu feegete taki i mu lobi Yehofa moo i famii. Te den sama fi i fusutan a sani ya, kande den o si saide a de taanga fanowdu fu dini Yehofa. I ná o poi dwengi den fu kon a waaleiti. Ma i poi yeepi den fu si fa Yehofa yeepi i di i du sani enke fa a wani. Bika te i luku en bun, da Yehofa gi den aseefi okasi di a gi u. A wani den kon dini en fu di denseefi wani.—Yesaya 48:17, 18.\nTE WAN FAMII FI I NAI DINI YEHOFA MOO\n17, 18. San o yeepi i te wan famii fi i nai dini Yehofa moo?\n17 A wan hati sani te wan famii fu u komoto a waaleiti efuso te a nai mumui anga a kemeente moo. A leti enke te wan sama be o sutu yu anga wan how. Ma san o yeepi i te a sani ya miti i?\n18 Poti ala i pakisei na a dini di yu e dini Yehofa. I mu meke moiti fu taanga i biibi te den sani ya miti i. Leisi Beibel ala yuu, seeka gi den komakandaa da i go a den, peleiki ala yuu, begi Yehofa fu a yeepi i fu holidoo (Yudasi 20, 21). Ma san i sa du, efi i du ala den sani ya, neen yu e kusumi ete? Ná gi abaa! Tan poti i pakisei na a dini di yu e dini Yehofa. A sani de o yeepi i fu yu á kusumi tumisi. A o yeepi i fu yu á booko-saka tu. Na a sani ya be yeepi a sama di sikiifi Psalm 73. Wan pisiten a be e fii booko-saka. Ma a dini di a be e dini Yehofa be yeepi en fu kisi enseefi (Psalm 73:16, 17). A sani ya sa yeepi i tu.\n19. Fa u sa soi taki wi e lesipeki den weiti fu Yehofa?\n19 Lesipeki den weiti fu Yehofa. Gadu sabi taki den weiti fi en sa yeepi ala sama. Den sa yeepi den sama di gwe fika Yehofa tu. A á switi te den puu wan sama di u lobi na a kemeente, ma a sani de sa yeepi a sama fu kon dini Yehofa baka. (Leisi Hebrewsama 12:11.) Ma efu a sama á daai kon ete, u mu soi Yehofa taki wi e lesipeki a fasi fa ai du sani. Wi ’á mu mosoo’ anga den sama di den puu na a kemeente (1 Korentesama 5:11-13). Winsi a á makiliki, wi á mu taki anga den a telefon, wi á mu sms den, sende biifi gi den, sende e-mail gi den, efuso taki anga den a internet tu.\nWi e howpu taki den sama fu u di gwe fika Yehofa daai kon baka\n20. San u mu e howpu ala yuu?\n20 Ná lasi howpu! Lobi e „howpu ala sani”, neen meke useefi e howpu taki den sama fu u di gwe fika Yehofa daai kon baka (1 Korentesama 13:7). Efi i si taki a sama fi i di be gwe fika Yehofa e meke moiti fu kengi a fasi fa ai libi, i sa begi Yehofa fu a yeepi en fu opo en ati gi den sani di ai leli aini Beibel. I sa begi Yehofa fu a yeepi en fu daai kon baka tu, bika Yehofa e kai en taki: ’Gaantangi, kon baka.’—Yesaya 44:22.\n21. San yu o du efi i famii e du ogii anga i fu di yu e waka a Yesesi baka?\n21 Yesesi taki u mu lobi en moo ala taa sama. Yesesi be sabi taki den disipel fi en á be o gwe fika en winsi san famii be o du anga den. Neen meke winsi san i famii e du anga i fu di yu e waka a Yesesi baka, yu á mu gi abaa. Fitoow Yehofa. Begi en fu a yeepi i fu holidoo (Yesaya 41:10, 13). I mu piisii fu di i sabi taki yu e meke Yehofa anga Yesesi piisii. Den o pai i fu di yu e holidoo.\n^ paragraaf 10 Efi i wani sabi fa mma anga dda sa leli den pikin te den toowpaa nai dini Yehofa, da i sa luku „Aksi fu leisiman” aini a Saanantongo Wakititolen fu 15 augustus 2002.\nA WAKITITOLEN (ANGA SUTUDI-ARTIKEL) oktober 2017


Fa Yehofa Kotoigi e holi den komakandaa fu den\nDen komakandaa di den fositen Kelesten be e holi, den be e singi, anga den be e begi. Den be e leisi Gadu Buku tu, da bakadati den be e taki fi en. Den á be e du nawan sani di abi fu du anga gwenti fu den afo fu den (1 Korentesama 14:26). Na a seefi fasi ya wi e holi den komakandaa fu u tu.\nWi e kisi leli aini Beibel di u sa wooko anga den. Sataa efu sonde da ibii kemeente e kon a makandii fu aliki wan Beibel taki di e holi 30 miniti langa. Den taki ya e soi u fa u sa wooko anga den sani di sikiifi aini Beibel. De e soi u tu den sani di Beibel be taki fu a ten fu u. Na a komakandaa, de e gi ala sama a taanga fu leisi den tekisi aini den Beibel te a baala e holi a taki. Te a taki de kaba, da wi e holi a Wakititolen-Sutudi wan yuu langa. Sama sa gi piki te wi e taki fu wan toli aini A Waktitoren. A sutudi ya e yeepi u fu wooko anga den lai fu Beibel. Na a seefi toli wi e sutudeli aini den moo enke 110.000 kemeente di de a hii goontapu.\nDen komakandaa e yeepi u fu gi sama leli moo bun. Mindii wiki wi e abi wan komakandaa di paati a dii pisi. A neti mofu wi e holi a komakandaa ya. Den e kai a komakandaa ya A libi fu wi enke Kelesten anga a peleikiwooko komakandaa. Den sani di wi e leli de aini a buku di den e kai Wi Kelesten libi anga a peleikiwooko komakandaa buku. Na ala mun wi e kisi a buku ya. A fosi pisi di den e kai Den gudu di de aini a Wowtu fu Gadu, e yeepi u fu sabi den pisi fu Beibel moo bun di u mu leisi a wiki de fosi u go a komakandaa. Baka dati, na a pisi Meke moiti fu toon wan moo bun peleikiman wi e si wantu demo di e soi fa u sa taki anga sama fu Beibel. Wan baala e soi u fa u sa leisi efuso taki moo bun anga taawan te wi e peleiki (1 Timotiyesi 4:13). A lasiti pisi den e kai A libi fu wi enke Kelesten. A pisi ya e soi fa u sa wooko anga den sani di sikiifi aini Beibel. Den e holi wan takimakandaa tu di e yeepi u fu fusutan Beibel moo bun.\nTe yu o kon a den komakandaa fu u, da yu o si taki yu o foondoo fu den somen sani di yu o leli fu Beibel.—Yesaya 54:13.\nSan yu o yee a den komakandaa fu Yehofa Kotoigi?\nSowtu wan fu den komakandaa fu u i be sa wani go?\nLuku wan fu den toli di wi o taki fu den a wan fu den komakandaa di e kon. Luku san i sa leli fu Beibel anga fa i sa wooko anga den sani de aini i libi.


„U mu gi useefi taanga-sikin o moo wi e si a dei e koosube”—Hebrewsama 10:25 | Wakititolen\n„Meke wi e poti pakisei a makandaa . . . , u mu gi useefi taanga-sikin o moo wi e si a dei e koosube.”—HEBREWSAMA 10:24, 25.\nSaide apostel Pawlesi taigi Kelesten taki den mu gi denseefi taanga-sikin?\nSama abi taanga-sikin fanowdu aini a ten ya?\nSama sa gi taawan taanga-sikin aini a kemeente?\n1. Saide Pawlesi be taigi den Hebrew Kelesten taki den mu gi denseefi taanga-sikin?\nPAWLESI be taigi den Hebrew Kelesten taki: „Meke wi e poti pakisei a makandaa, fu u sa gi makandaa taanga-sikin fu soi lobi anga fu du bun wooko. Wi á mu e puu dei fu go a komakandaa, enke fa son sama gwenti, ma u mu gi useefi taanga-sikin o moo wi e si a dei e koosube” (Hebrewsama 10:24, 25). Kande den baala anga sisa be e akisi denseefi saide Pawlesi taigi den taki den mu gi denseefi taanga-sikin. Ma a á kisi feifi yali, neen den bigin si saide Pawlesi be gi den taanga-sikin fu du a sani ya. Den be bigin si maiki di e soi taki a dei di Yehofa be o poli Yelusalem be koosube. Den be fusutan taki den be mu lowe komoto aini a kondee enke fa Yesesi be taigi den (Lukasi 21:20-22; Toli 2:19, 20). A dei fu Yehofa doo aini a yali 70, di den Romesama poli Yelusalem.\n2. Saide u mu moo gi useefi taanga-sikin aini a ten ya?\n2 Wi abi taanga-sikin fanowdu aini a ten ya tu. A „dei fu Yehofa” koosube (Yoweli 2:11). Den sani di polofeiti Sefanya be taki fiti a ten fu u ya. A taki: „A gaan dei fu Yehofa de koosube. A de a pasi e kon. Ai kon gawgaw” (Sefanya 1:14). Neen meke u mu e „poti pakisei a makandaa, fu u sa gi makandaa taanga-sikin fu soi lobi anga fu du bun wooko” (Hebrewsama 10:24). Aini a ten ya u mu e moo booko wi ede anga u baala anga sisa, fu u sa gi den taanga-sikin.\nSAMA ABI TAANGA-SIKIN FANOWDU?\n3. San Pawlesi be taki fu a gi di u mu gi useefi taanga-sikin? (Luku a fowtow na a bigin.)\n3 „Tyaipi booko-ede e meke wan sama booko-saka, ma te wan sama taki switi anga en, da ai piisii” (Odo 12:25). Ala wi abi taanga-sikin fanowdu son leisi. Pawlesi be taki den baala di abi a faantiwowtu fu gi taawan taanga-sikin abi taanga-sikin fanowdu tu. Aini a biifi di Pawlesi be sikiifi gi den Kelesten fu Rome, a be taki: „Mi e angii fu si u te, fu mi sa taigi u sani fu Gadu fu u sa taampu gingin. Fu taki en kiin, mi wani mi anga u miti fu u sa gi useefi taanga. Dati wani taki a biibi fi i o gi mi taanga-sikin. Du fu mi o gi i taanga-sikin tu (Romesama 1:11, 12). A sani ya e soi taki son leisi Pawlesi be abi taanga-sikin fanowdu.—Leisi Romesama 15:30-32.\n4, 5. Sama u sa gi taanga-sikin aini a ten ya? Saide u mu gi den taanga-sikin?\n4 Aini a ten ya u sa gi den sama di e du a fuuten diniwooko taanga-sikin tu. Son wan fu den sama ya e pionili. A omen sani den fika fu den sa du a pioniliwooko. Den sama di e wooko a Betel, den zendeling, den kelen owluman anga den uman anga den sama di e wooko a den kantoo pe den e poti den buku fu wi go aini taa tongo, fika omen sani di den be lobi tu. Neen meke denseefi abi taanga-sikin fanowdu. Boiti dati a omen sama di be e du a fuuten diniwooko á poi du en moo. Den e teke en fu bigi te wi e gi den taanga-sikin.\n5 Sama abi taanga-sikin fanowdu tu? U sa gi den baala anga sisa di á toow taanga-sikin fu di den wani du sani enke fa Yehofa wani. Den wani toow anga wan „bakaman fu Masaa” (1 Korentesama 7:39). Den sisa di toow e fende taanga-sikin te den man e taigi den taki den lobi den. Den e fii bun tu te den man e gafa den fu den sani di den e du (Odo 31:28, 31). Baala anga sisa di siki efuso di tesi e miti abi taanga-sikin fanowdu tu (2 Tesalonikasama 1:3-5). Yehofa anga Yesesi e toosutu ala den baala anga sisa ya.—Leisi 2 Tesalonikasama 2:16, 17.\nOWLUMAN E GI U TAANGA-SIKIN\n6. San na a wooko fu den owluman te u luku san sikiifi a Yesaya 32:1, 2?\n6 Leisi Yesaya 32:1, 2. Wi e libi aini wan taanga ten, neen meke u sa lasi-ati efuso fii booko-saka son yuu. Yesesi e meke den salufu baala fi en anga den „gaanman” fu a gaan kulu gi u taanga-sikin. Den owluman a ná u basi, ma den e yeepi u fu dini Yehofa anga piisii. Den wani u de koloku. Den á wani u gwe fika Yehofa tu.—2 Korentesama 1:24.\n7, 8. Fa owluman sa gi taawan taanga-sikin anga den sani di den e taki anga den sani di den e du?\n7 Den owluman sa waka a Pawlesi baka. A be e meke moiti fu gi den baala anga sisa taanga-sikin. Di tesi be e miti den Kelesten fu Tesalonika, a sikiifi gi den taki: „A di u lobi u meke wi á paati a bun nyunsu fu Gadu gi u namo. Ma u be de kabakaba fu dede gi u tu, bika u be kon lobi u anga u hii ati.”—1 Tesalonikasama 2:8.\n8 Owluman sa gi taawan taanga-sikin anga den sani di den e taki. Ma a sani de sai? Pawlesi taigi den owluman fu Efeise taki: „Mi soi u na ala fasi taki useefi mu e wooko taanga fu u sa yeepi den sama di swaki. Wi á mu feegete san Masaa Yesesi seefi be taki: ’Te wan sama e gi taawan sani, a o de koloku moo te taawan e gi en sani’” (Toli 20:35). Pawlesi be e ’du ala san a poi’ fu yeepi den baala anga sisa. Den sani di a be e du be e soi taki a be de kabakaba fu yeepi den (2 Korentesama 12:15). A ná anga mofu namo owluman mu gi taawan taanga-sikin, ma den mu gi den taanga-sikin anga den sani di den e du tu. A so den o soi taki den e booko den ede anga den tuutuu.—1 Korentesama 14:3.\n9. Fa owluman sa gi taawan taanga-sikin te den e poti den a pasi?\n9 Son leisi a de fanowdu fu den owluman poti den baala anga sisa a pasi. Owluman sa luku aini a Beibel fa den sa gi wan sama taanga-sikin te den e poti den a pasi. Di Yesesi weki baka a poti wantu kemeente fu Pikin Asiya a pasi. Den kemeente ya be de a Efeise, Pergamum anga Tiyatira. Owluman sa waka a Yesesi baka. Fosi Yesesi poti den kemeente ya a pasi a gafa den (Openbaring 2:1-5, 12, 13, 18, 19). A be taigi a kemeente fu Laodiseya taki: „A den sama di mi lobi mi e kaasi. Mi e sitaafu den tu. Neen meke u mu wooko taanga. U mu daai u libi tu” (Openbaring 3:19). Owluman mu waka a Yesesi baka te den e meke moiti fu yeepi den baala anga sisa fu a kemeente.\nA NÁ OWLUMAN WAWAN MU GI TAAWAN TAANGA-SIKIN\nMma anga dda wi e leli u pikin fu gi taawan taanga-sikin? (Luku paragraaf 10)\n10. Fa ala u sa gi taawan taanga-sikin?\n10 A ná den owluman wawan mu gi taawan taanga-sikin. Pawlesi be taigi ala Kelesten taki den mu „taki sani di e gi sama taanga-sikin te a de fanowdu. Da den sama di e aliki, o yee sani di e tyai wini gi den” (Efeisesama 4:29). Ala u mu sidon pakisei fa u sa yeepi taawan. Pawlesi be taigi den Hebrew Kelesten taki: „Neen meke u mu meke den ana di swaki kon taanga baka. Meke den kini di swaki kon taanga baka. Tan seeka a pasi di yu e waka fu den futu di malengii á komoto a sukuufu. A betee den mu betee” (Hebrewsama 12:12, 13). Ala u sa gi taawan taanga-sikin anga den sani di wi e taki winsi u yonkuu.\n11. San yeepi sisa Marta di a be e kusumi?\n11 Wan sisa den e kai Marta be e kusumi wan hii pisiten. * (Luku a maiki a ondoo.) A sikiifi taki: „Di mi begi Yehofa wan dei fu a gi mi taanga-sikin, mi miti wan gaandi sisa di soi mi taki a lobi mi. A soi mi tu taki a be e booko en ede anga mi. Na a sani de mi be abi fanowdu. A gi mi en eigi toli. Mi si taki a denseefi sani di miti mi be miti en. Neen meke mi á be e fii enke a mi wawan de moo.” Kande a sisa á be sabi seefi taki a so a be gi Marta taanga-sikin anga den sani di a taigi en!\n12, 13. Fa u sa wooko anga san sikiifi a Filipisama 2:1-4?\n12 Pawlesi be taigi den Kelesten fu Filipi taki: „Efu wi e gi useefi taanga-sikin enke Kelesten, efu wi e toosutu useefi fu di u lobi useefi, efu wi e booko wi ede anga useefi anga efu wi e soi tyali-ati gi useefi, wi o meke mi moo piisii, fu di wi e denki go na a wan se. Wi abi aseefi lobi bika wi na a wan tuutuu. Wi á mu e sitee anga useefi. Wi á mu e fii useefi, ma u mu abi sakafasi. U mu e si enke taawan pelensipali moo wi. Yu á mu e suku wini fi i wawan, ma i mu e booko yu ede anga taawan tu.”—Filipisama 2:1-4.\n13 Ala u mu e suku fasi fu yeepi u baala anga u sisa. U sa gi u baala anga sisa taanga-sikin te wi e soi den taki u lobi den. U mu soi den taki wi e booko wi ede anga den tu.\nSANI DI U SA DU FU GI TAAWAN TAANGA-SIKIN\n14. San a wan fu den fasi fa u sa gi taawan taanga-sikin?\n14 Wi e fii bun te u yee taki den sama di u be yeepi aini a ten di pasa, e dini Yehofa anga den hii ati ete. Apostel Yohanisi be sikiifi taki: „Sani á de di e gi mi piisii enke te mi e yee taki den pikin fu mi e du san den leli” (3 Yohanisi 4). A omen pionili e piisii te den e si fa den sama di den yeepi fu kon a waaleiti e dini Yehofa anga den hii ati. Kande son wan fu den e pionili tu. Neen meke efu wan pionili e fii booko-saka, u sa membee en taki a omen bun sani a du den ten di pasa fu yeepi taawan. A sani ya o meke a fii moo bun.\n15. San u sa du fu gi den sama di e dini Yehofa anga den hii ati taanga-sikin?\n15 A omen kelen owluman taki den anga den uman fende taanga-sikin di baala anga sisa sikiifi biifi fu gi den daa di den kon luku a kemeente. A so den owluman, zendeling, pionili anga den sama di e wooko a Betel e fii tu te taawan e gi den taanga-sikin. Winsi san e pasa den e dini Yehofa. Wi e gi den sama ya taanga-sikin te wi e soi den taki den sani di den e du e bigi gi u.\nFA ALA U SA GI TAAWAN TAANGA-SIKIN?\n16. Fa i sa gi taawan taanga-sikin?\n16 San i mu du efu ai taanga gi i fu gi taawan taanga-sikin? A á makiliki fu gi taawan taanga-sikin. Meke moiti fu lafu te i si wan sama. Efu a á lafu gi i baka, da kande wan sani du en. Kande a abi wan sama fanowdu fu taki anga en. I sa gi en taanga-sikin te yu aliki en.—Yakowbesi 1:19.\n17. San gi wan yonkuu baala taanga-sikin?\n17 Wan yonkuu baala di den e kai Henri be e fii booko-saka di wantu famii fi en gwe fika Yehofa. Wan fu den sama ya a be en dda. En dda a be wan owluman. Wan kelen owluman be si taki wan sani du Henri, neen meke a tyai en go diingi kofi. A aliki anga pasensi di Henri be e taki fa ai fii. Henri be fusutan taki a wan enkii fasi fa a be sa yeepi en famii fu daai kon baka, a te a tan dini Yehofa anga en hii ati. A fende taanga-sikin di a leisi Psalm 46, Sefanya 3:17, anga Malikisi 10:29, 30.\nAla u sa gi taawan taanga-sikin (Luku paragraaf 18)\n18. (a) San Kownu Salomo taki fu a gi di u mu gi taawan taanga-sikin? (b) San apostel Pawlesi taki u sa du fu gi taawan taanga-sikin?\n18 San u sa leli fu a ondoofenitoli fu Marta anga Henri? Wi e leli taki winsi sama a wi, u sa toosutu u baala anga u sisa te den abi en fanowdu. Kownu Salomo sikiifi taki: „Ná pikin switi a switi te wan sama taki wan sani na a yuu di a de fanowdu” (Odo 15:23, 30). I sabi wan sama di e fii booko-saka? Kande i sa leisi wan Wakititolen gi en efuso wan sani fu a website. Pawlesi be si taki te wi e singi Kownukondee singi anga taawan wi e fii moo bun. A sikiifi taki: „U mu e leli makandaa. U mu e gi useefi taanga-sikin anga psalm, singi di e gafa Gadu anga taa singi fu gi en daa. Singi anga u hii ati gi Yehofa.”—Kolosesama 3:16; Toli 16:25.\n19. Saide wi o abi fu gi useefi moo taanga-sikin aini a ten di e kon? San u mu du di u sabi a sani ya?\n19 Moo a dei fu Yehofa e koosube, moo a o de fanowdu fu gi useefi taanga-sikin (Hebrewsama 10:25). Wi o piisii efu u du san Pawlesi taki. A taki: „Neen ede meke, u mu e gi makandaa taanga-sikin, u mu e yeepi makandaa tu, enke fa u gwenti.”—1 Tesalonikasama 5:11.\n^ paragraaf 11 Son wan fu den nen aini a artikel ya kengi.


A man anga a pikin baata enki—Eseikiyeli 9:2 | Sutudi\nLeti enke a man di be de anga a pikin bataa di den seketasi e poti enki, a so Yesesi e maiki den sama di o tan a libi\nA polofeiti Eseikiyeli be deen wan man di be de anga wan pikin bataa di den seketasi e poti enki, anga sigisi taa man di be de anga feti sani fu naki sama kii. Sama a den man ya?\nDen man ya, a den engel di be mu poli Yelusalem. A den engel ya o poli a goontapu fu Saatan na a ten fu Alimakedon. A ná so u be e fusutan a sani ya fosi. Ma saide wi e fusutan en taa fasi nownow?\nWe, fosi a yali 607 fosi Kelestesi, neen Yehofa soi Eseikiyeli aini wan deen san be o pasa a Yelusalem fosi a poli. Aini a deen Eseikiyeli si den somen ogii di be e pasa aini a kondee. Baka dati a si sigisi man di be de anga „feti sani a den ana fu naki sama kii”. Boiti dati a si ete wan man „di be wei linnen koosi”. A man ya be de anga wan pikin bataa di den seketasi e poti enki (Eseikiyeli 8:6-12; 9:2, 3). Yehofa taigi a man ya taki: „Waka lontu a hii foto Yelusalem, da i maiki den sama di e kusumi anga den sama di e geme fu ala den ogii di den sama e du aini a foto, a den fesi-ede.” San u sa leli fu a deen ya? Sama na a man di be de anga a pikin bataa di den seketasi e poti enki?\nEseikiyeli be deen a sani ya aini a yali 612 fosi Kelestesi. A sani di a be si aini a deen pasa baka feifi yali, di Yehofa be meke den Babilonsama poli Yelusalem. A so Yehofa koboloiki den Babilonsama fu sitaafu a foluku fi en fu di den á be e aliki en (Yelemiya 25:9, 15-18). Ma fa sani waka anga den Dyu di á be lobi den ogii di be e pasa aini a foto? Yehofa be kibii den.\nEnke fa Eseikiyeli be deen, da a neen be e maiki den sama. Boiti dati a neen be kii den ogii sama. Ma a den engel di be abi a faantiwowtu fu poli Yelusalem be e du den sani ya. A polofeititoli ya e yeepi u fu fusutan san e pasa a hemel. Yehofa taigi den engel fu den solugu taki den ogii sama dede. Ma a taigi den tu fu den kibii den sama di e tyai denseefi bun. *\nAseefi sani ya o pasa aini a ten di e kon. Fosi u be e taki a man di de anga a pikin bataa di den seketasi e poti enki, a den salufu Kelesten di de a goontapu. U be e taki tu taki a den sama di be e aliki a bun nyunsu be e fende wan maiki a den fesi ede. A den sama ya be o tan a libi. Ma den ten di pasa u kon si taki u be abi fu kengi a fasi fa u be e fusutan a polofeititoli ya. U kon si taki Mateyesi 25:31-33 e soi taki a Yesesi abi a faantiwowtu fu taki sama a sikapu efuso kaabita. Neen e kuutu sama. A o du a sani ya na a ten fu a gaan banowtu. A ten de, den sama di de enke sikapu o tan a libi, ma den sama di de enke kaabita o dede.\nSan a deen fu Eseikiyeli e leli u? Ai leli u feifi sani:\nFosi Yelusalem booko, Eseikiyeli, Yelemiya anga Yesaya be e wasikoi sama fu a sani di be o pasa. Den be de enke sama di e holi wakiti. Aini a ten ya, Yehofa e koboloiki wan pikin kulu salufu Kelesten fu leli a foluku fi en. Boiti dati a pikin kulu ya e wasikoi sama fosi a gaan banowtu bigin. Na ala den sama di e dini Gadu, e wasikoi sama.—Mateyesi 24:45-47.\nLeti enke Eseikiyeli, a so a foluku fu Yehofa aini a ten ya, nai maiki den sama di o tan a libi. A peleiki den e peleiki fu wasikoi sama gi den sani di o pasa aini a ten di e kon. Den engel e yeepi du a wooko ya na a hii goontapu.—Openbaring 14:6.\nLeti enke den sama di be tan a libi na a ten fu Eseikiyeli, a so den sama di o tan a libi baka Alimakedon, ná o abi wan tuutuu maiki a den fesi ede. San sama mu du fu tan a libi na a ten fu a gaan banowtu? Te den yee a bosikopu ya, den mu meke moiti fu waka a Yesesi baka. Den mu paamisi Gadu taki den o libi enke fa a wani. Boiti dati den mu holibaka gi den baala fu Kelestesi anga a peleikiwooko (Mateyesi 25:35-40). Efu den du den sani ya, den o fende a maiki na a ten fu a gaan banowtu. Dati wani taki den o tan a libi.\nA man di be de anga a pikin bataa di den seketasi e poti enki a Yesesi. Na a ten fu a gaan banowtu, Yesesi o maiki den sama fu a gaan kulu, fu di a o si den enke sikapu. Da den o abi a okasi fu libi fu teego a goontapu.—Mateyesi 25:34, 46. *\nLeti enke den sigisi man di be de anga feti sani fu naki sama kii, a so den engel di de a hemel o kii ala den sama di nai libi a wan leti fasi. Da ogii ná o de moo. A Yesesi e teke fesi na a feti ya.—Eseikiyeli 10:2, 6, 7; Openbaring 19:11-21.\nDen sani di u leli fu a deen ya e yeepi u fu fusutan taki, noiti Yehofa o kii den bun sama te a o kii den ogii sama (2 Peitilisi 2:9; 3:9). Den e membee u tu taki a peleikiwooko di wi e du aini a ten ya de taanga fanowdu. U mu wasikoi ala sama fosi a kaba doo!—Mateyesi 24:14.\n^ paragraaf 6 Wantu sama di be tan a libi a Baruk (a seketasi fu Yelemiya), Ebed-Meilek a Etiyopiya man anga den bakapikin fu den Rekabsama. Den sama ya á be abi wan tuutuu maiki a den fesi ede (Yelemiya 35:1-19; 39:15-18; 45:1-5). A maiki be e soi taki den be o tan a libi.\n^ paragraaf 12 A á de fanowdu fu den salufu Kelesten fende a maiki ya. Den o fende a kiiboi maiki. A maiki de o soi taki den o go a hemel tuutuu. Den o fende a maiki de fosi den dede, efuso fosi a gaan banowtu.—Openbaring 7:1, 3.\nSani di leisiman akisi—yuni 2016


„Go a sama fu ala kondee, da u meke den toon mi bakaman”—Mateyesi 28:19 | Wakititolen\n„Go a sama fu ala kondee, da u meke den toon mi bakaman. U mu dopu den . . . . Leli den fa den mu du ala den sani fiya di mi taigi u.”—MATEYESI 28:19, 20.\nSAIDE U SA TAKI YEHOFA KOTOIGI DE TAA FASI TE U LUKU . . .\na bosikopu di den e paati, anga fu saide den e paati en?\na fasi fa den e peleiki?\npe den e paati a bosikopu?\n1, 2. Te u luku san Yesesi taki a Mateyesi 24:14, da san u mu akisi useefi?\nYESESI be taki, aini den lasiti dei, a bun nyunsu fu a Kownukondee be o peleiki gi ala sama (Mateyesi 24:14). Na a hii goontapu sama sabi taki a den Yehofa Kotoigi e du a wooko ya. Son sama lobi a bosikopu di wi e paati, taawan á lobi en. Son wan fu den sama di á lobi a bosikopu e lesipeki u, te den si den sani di wi e du. Ma fa u du sabi taki na a wooko di Yesesi be taki wi e du? U taki a wi e du a wooko ya, ma a gafa wi e gafa?\n2 A omen keliki e taki den e paati a bosikopu fu Yesesi. Ma a tv, internet, efuso te den de a keliki wawan den e peleiki. Son wan fu den, a ondoofenitoli den e kon gi aini a keliki. Taawan e si enke a peleiki den e peleiki te den e yeepi sama di de a nowtu, te den e du dataa wooko efuso leli pikin a sikoo. Ma a den sani ya Yesesi be abi a pakisei di a taki fu a peleikiwooko?\n3. Te u luku san sikiifi a Mateyesi 28:19, 20, da san a den fo sani di den bakaman fu Yesesi mu du?\n3 Yesesi be wani den bakaman fi en wakiti fu sama kon a den? Nono. Di Yesesi weki baka, a be taigi ondoo ondoo bakaman fi en taki: „Go a sama fu ala kondee, da i meke den toon mi bakaman. U mu dopu den . . . . Leli den fa den mu du ala den sani fiya di mi taigi u” (Mateyesi 28:19, 20). Neen meke, enke bakaman fu Yesesi a fo sani u mu du. U mu meke sama toon en bakaman, u mu dopu den, boiti dati u mu leli den. Ma san na a fosi sani di u mu du? U mu go a den sama. Wan ondoosukuman taki: „Ala den sama di e biibi aini Yesesi mu ’go’, a den sama winsi pe den de. Winsi den mu abaa a se efuso sitaati.”—Mateyesi 10:7; Lukasi 10:3.\n4. San a wani taki fu de wan fisiman di e kisi libisama?\n4 San Yesesi wani den bakaman fu en du? A wani den wawan peleiki, efuso a wani den peleiki aini kulu? Wan kodo sama á poi peleiki gi „ala sama” neen meke Yesesi wani den bakaman fi en peleiki a kulu. Na a sani de Yesesi be wani taki di a taigi den disipel fi en fu den toon „fisiman di e kisi libisama”. (Leisi Mateyesi 4:18-22.) A fisiman di Yesesi be taki den bakaman fi en be o toon, a ná den fisiman di e sidon anga wan uku fu e kisi fisi. Ma a gaan seepi a be e koboloiki. A sani ya e soi taki a wan taanga wooko. A abi taa sama fanowdu fu yeepi en. Boiti dati, den be mu wooko bun anga denseefi.—Lukasi 5:1-11.\n5. San a den fo akisi di u mu piki? Saide u mu piki den akisi ya?\n5 Efu u wani sabi sama e paati a bun nyunsu aini a ten ya da u mu piki den fo akisi ya:\nSan na bosikopu di den bakaman fu Yesesi mu paati?\nSaide den mu paati a bosikopu ya?\nFa a bosikopu mu paati?\nPe den mu paati a bosikopu ya doo? On langa a wooko mu du?\nDen piki fu den akisi ya o yeepi u fu sabi sama e du a wooko di o yeepi sama fu tan a libi. Den akisi ya o gi u taanga-sikin fu peleiki anga u hii ati.—1 Timotiyesi 4:16.\nSAN NA A BOSIKOPU?\n6. Fa u du sabi taki na a bosikopu di den bakaman fu Yesesi mu paati, Yehofa Kotoigi e paati?\n6 Leisi Lukasi 4:43. Yesesi be e paati a „bun nyunsu fu a Kownukondee”. Na a nyunsu ya a wani den bakaman fi en paati tu. Sowtu kulu sama e paati a bosikopu ya? A Yehofa Kotoigi wanwan too! Te doo den sama di á lobi u e taki a sani ya. Wan pastoo di wooko a omen kondee akisi den Kotoigi aini ala den kondee di a go san na a bosikopu di den e paati. A pastoo taki: „Den don te, bika na aseefi sani ala den taki. Den taki ’na a bun nyunsu fu a Kownukondee.’” A sani di a pastoo taki e soi taki ná don u don. Ma ai soi taki wi a tuu Kelesten bika na aseefi bosikopu wi e paati (1 Korentesama 1:10). A Wakititolen di wi e paati e bali basiya gi Gadu Kownukondee. A buku ya de aini 254 tongo. Den e doloki wan sani fu 59 miliyun Wakititolen. A sani ya e soi taki A Wakititolen e paati moo ala taa buku a goontapu.\n7. Fa u du sabi taki den fesiman fu den keliki nai paati a bosikopu di Yesesi taigi Kelesten fu paati?\n7 Den sama di e kai denseefi Kelesten, nai peleiki fu Gadu Kownukondee. Gaanse fu den e taki a Kownukondee a wan sani di de aini wan sama ati (Lukasi 17:21). Den nai leli sama taki a Kownukondee, a wan tii di Gadu sete a hemel. Den nai leli den tu taki a Yesesi na a kownu fu a Kownukondee. Pe fu den leli sama den sani ya, a te bedaki doo anga a ten di Yesesi dede wawan, den e taki fu Yesesi. Den nai leli sama taki na a Kownukondee o puu ala den fuka fu libisama. Den nai leli den tu taki neen o puu ala ogii a goontapu (Openbaring 19:11-21). A sani ya e soi taki den fesiman fu den keliki á sabi san Yesesi enke a kownu fu Gadu Kownukondee o du. Den á fusutan a bosikopu fu Yesesi, neen meke den á sabi saide den mu peleiki.\nSAIDE U MU DU A WOOKO YA?\n8. San wi á mu du te wi e peleiki?\n8 Den bakaman fu Yesesi á mu peleiki fu meke moni efuso fu meke gaan moin osu. Yesesi taki: „A fu soso u fende den sani ya, da u mu gi fu soso tu” (Mateyesi 10:8). Neen meke wi á mu peleiki fu meke moni (2 Korentesama 2:17). Den bakaman fu Yesesi á mu meke sama pai den fu di den e peleiki. (Leisi Toli 20:33-35.) Winsi fa Yesesi taki a sani ya, toku den fesiman fu den keliki e piki moni fu solugu denseefi, den keliki osu fu den, anga fu pai den sama di e wooko gi den. A omen keliki fesiman kon gudu fu di den e piki moni a sama.—Openbaring 17:4, 5.\n9. Fa Yehofa Kotoigi e soi taki den e du a peleikiwooko anga den hii ati?\n9 Yehofa Kotoigi e piki moni a den Kownukondee zaal anga den gaan komakandaa? Nono! A sama e poti moni fu holibaka gi a wooko fu den (2 Korentesama 9:7). Anga ala fa den nai piki moni fu a wooko ya, tokuso a yali di pasa a beina tu dunsu miliyun yuu den peleiki. Den e sutudeli anga moo enke neigin miliyun sama ala mun. Winsi den nai teke moni fu a peleikiwooko, toku anga den hii ati den e koboloiki den moni fu du a wooko ya. Wan ondoosukuman taki: „A moo pelensipali wooko di Yehofa Kotoigi e du na a peleikiwooko, anga fu yeepi sama fusutan a Beibel.” A taki den Kotoigi nai ná abi fu pai pastoo, pilisite efuso taa heiheiman aini a kemeente. Efu a ná fu moni wi e peleiki, da saide wi e peleiki? Wi e du a wooko ya anga u hii ati fu di u lobi Yehofa anga taa sama. Fu di wi e du a wooko ya anga u hii ati meke a polofeititoli di sikiifi a Psalm 110:3 kon tuu. (Leisi.)\nWi e peleiki a den peesi pe wi e miti sama (Luku paragraaf 10)\n10. Fa Yesesi anga den disipel fi en be e peleiki?\n10 Fa Yesesi anga den disipel fu en be e peleiki? Den be e go a den peesi pe den be sa miti sama. Wantu fu den peesi ya a sitaati anga wowoyo. Den be e go a den sama osu tu (Mateyesi 10:11; Lukasi 8:1; Toli 5:42; 20:20). Osu fu osu, a wan fu den moo bun fasi fa den be e miti ala sowtu sama.\n11, 12. Te u luku den taa keliki, anga te u luku a foluku fu Yehofa san wi e si?\n11 Den keliki di e taki den e biibi aini Yesesi e paati a bun nyunsu enke fa Yesesi be e paati en? Moo gaanse, a den fesiman di den e pai e peleiki gi den sama fu a keliki. Den fesiman ya nai meke sama toon bakaman fu Yesesi. A meke den e meke moiti fu den sama fu a keliki, á fika a keliki. Son leisi, den e gi den sama fu a keliki taanga-sikin fu den peleiki. Aini a yali 2001, a edeman fu Lomusu keliki di den e kai John Paul II sikiifi aini wan biifi taki den kelikiman mu peleiki. A taki den mu si a peleikiwooko enke fa Pawlesi be e si en. Pawlesi be taki: „Heelu fu mi efu mi á peleiki.” A edeman taki a ná den fesiman wawan mu peleiki, ma na ala den sama fu a keliki mu du a wooko ya. A wantu sama fu a keliki namo du a sani ya.\n12 Ma fa a de anga Yehofa Kotoigi? A den wawan e peleiki taki Yesesi bigin tii enke Kownu fanafu 1914. Den e aliki Yesesi neen meke den e si a peleikiwooko enke a moo pelensipali sani (Malikisi 13:10). Wan buku e taki Yehofa Kotoigi e si a peleikiwooko enke wan pelensipali sani. A taki te den Kotoigi miti sama di angii e kii, sama di booko-saka anga siki sama, den e meke moiti fu yeepi den. Ma den nai feegete taki a moo pelensipali wooko fu den a fu wasikoi sama taki a kaba e kon anga fu soi den fa den sa tan a libi (Pillars of Faith American Congregations and Their Partners). Yehofa Kotoigi e paati a bosikopu de ete. Den e waka a Yesesi anga den disipel fi en baka tu.\nPE A BOSIKOPU YA MU PAATI DOO? ON LANGA A WOOKO MU DU?\n13. Pe a bosikopu ya mu paati doo?\n13 Yesesi taki den bakaman fi en be o peleiki a bun nyunsu „na a hii goontapu”. A taigi den fu den meke sama fu „ala kondee” toon en bakaman (Mateyesi 24:14; 28:19, 20). A sani ya e soi taki na a hii goontapu a bun nyunsu mu paati.\n14, 15. San e soi taki a den Kotoigi e du san Yesesi be taki? (Luku a fowtow na a bigin.)\n14 A Yehofa Kotoigi wawan e du a sani di Yesesi be taki. Di a be taki a bun nyunsu o paati na a hii goontapu. Saide u sa taki a sani ya? Aini Ameekan a wan sani fu 600.000 keliki fesiman namo de. Ma aini a kondee ya a wan sani fu 1.200.000 Yehofa Kotoigi de di e peleiki a bun nyunsu. A hii goontapu a wan sani fu 400.000 pastoo fu a Lomusu biibi de, ma a moo enke 8 miliyun Yehofa Kotoigi de di e paati a bun nyunsu aini 240 kondee. Den sani ya e soi taki Yehofa Kotoigi e paati a bun nyunsu a hii goontapu. A sani ya e gi Yehofa gaandi!—Psalm 34:1; 51:15.\n15 Wi enke Yehofa Kotoigi wani paati a bun nyunsu gi ala sama fosi a kaba doo. U doloki omen buku anga taa sani fu du a wooko ya. U meke pampila tu fu kai sama fu kon membee a dede fu Yesesi anga u. U doloki pampila fu kai sama kon a den konkelesi fu u tu. Aini moo enke 700 tongo wi e meke den sani. A yali di pasa a wan sani fu 4500 miliyun buku anga taa sani u meke di e taki fu Beibel. U doloki moo enke 200 miliyun fu a Nyun-Grontapuvertaling aini moo enke 130 tongo. A website fu u de aini moo enke 750 tongo. A Yehofa Kotoigi wawan e du den sani ya.\n16. Fa u du sabi taki a Yehofa Kotoigi abi a yeye fu Gadu?\n16 On langa a wooko mu du? Yesesi taki a bun nyunsu o peleiki te enke a kaba doo. A di wi enke Yehofa Kotoigi abi a santa yeye fu Yehofa meke u man du a wooko aini den lasiti dei ya (Toli 1:8; 1 Peitilisi 4:14). Son keliki e taki den abi a santa yeye, ma den man du a wooko di Yehofa Kotoigi e du aini den lasiti dei ya? Son wan fu den puubei fu peleiki enke fa Yehofa Kotoigi e peleiki, ma den á poi. Taawan wani peleiki, ma a wan pisi ten namo. Kande son wan e peleiki osu fu osu, ma a ná a bun nyunsu fu a Kownukondee den e peleiki. Den sani de e soi taki den nai du a wooko di Yesesi be du.\nSAMA E PELEIKI A BUN NYUNSU TUUTUU?\n17, 18. (a) Fa u du sabi taki a Yehofa Kotoigi e paati a bun nyunsu fu a Kownukondee? (b) San e yeepi u fu du a wooko ya?\n17 Sama e peleiki a bun nyunsu tuutuu? A Yehofa Kotoigi wawan! Fa u du sabi? Bika wi e paati a bosikopu di Yesesi be taki, dati na a bun nyunsu fu a Kownukondee. Wi e go suku sama fu peleiki gi den, bika a dati Yesesi be e du. Wi e peleiki fu di u lobi Yehofa anga taa sama. Wi e paati a bun nyunsu a hii goontapu gi ala sama aini omen tongo. Wi o peleiki a bun nyunsu fu a Kownukondee te enke a kaba doo!\n18 Ai bigi gi u fu si a gaan wooko di a foluku fu Gadu e du aini den lasiti dei ya. Ma san e yeepi u fu peleiki a hii goontapu? A apostel Pawlesi be taki: „A Gadu na a sama di e gi u kaakiti. Ai meke u angii fu du sani di e gi en piisii” (Filipisama 2:13). Meke u begi Yehofa fu a tan gi wi a kaakiti di wi abi fanowdu fu du ala san u man fu paati a bun nyunsu!—2 Timotiyesi 4:5.


Yehofa e toosutu u winsi sowtu tesi e miti u | Wakititolen\n„A Gadu di e toosutu sama . . . e toosutu u te u de aini banowtu.”—2 KORENTESAMA 1:3, 4.\nSINGI: 38, 56\nSaide u mu holi a pakisei taki tesi o de aini u toowlibi efuso wi osufamii?\nFa begi be e toosutu den sama di be e dini Gadu aini a ten di pasa?\nFa u sa toosutu taawan?\n1, 2. Fa Yehofa e toosutu u te tesi miti u? San a paamisi u aini en Wowtu?\nWAN yonkuu baala di á toow ete be e pakisei san sikiifi aini 1 Korentesama 7:28. A tekisi de taki den sama di toow ’o miti banowtu aini den libi’. A yonkuu baala ya go a wan moo gaandi baala di toow kaba, neen a akisi en taki: San na a banowtu ya? San o yeepi mi anga a banowtu ya di mi o toow? Fosi a gaandi baala piki a yonkuu baala, a taigi en fu a pakisei san apostel Pawlesi be taigi den Kelesten fu Korente. Pawlesi be taigi den taki: Yehofa a „Gadu di e toosutu sama, e toosutu u te u de aini banowtu”.—2 Korentesama 1:3, 4.\n2 U sabi taki u Dda Yehofa lobi u. Ai toosutu u te tesi miti u. Yu e membee fa Yehofa yeepi i efuso tii yu anga en Wowtu aini a ten di pasa? U sa biibi taki Yehofa wani sani waka bun anga u, leti enke fa a be wani sani waka bun anga den sama di be e dini en a fositen.—Leisi Yelemiya 29:11, 12.\n3. Sowtu akisi wi o luku aini a artikel ya?\n3 Gaanse leisi te u sabi saide tesi e miti u, ai moo makiliki gi u fu holidoo. San a wantu sani di sa meke wi abi banowtu aini u toowlibi efuso wi osufamii? Sowtu toli fu Beibel efuso fu a ten ya sa yeepi u fu fende a toosutu di wi abi fanowdu? Di wi o sabi a piki, a o yeepi u fu holidoo te den sowtu tesi ya miti u.\nPOLOBELEMA AINI A OSUFAMII\n4, 5. San a wantu banowtu di man anga uman sa abi aini a osufamii?\n4 Di Yehofa meke a fosi uman, a tyai en go gi a man. A so den toon man anga uman. Baka dati Yehofa taki: „Neen ede meke wan man o gwe fika en mma anga en dda. A o tan anga en uman, da den o toon wan sikin” (Genesesi 2:24). U sabi taki ala sama abi sondu (Romesama 3:23). Neen meke te wan man anga wan uman toow, den mu holi a pakisei taki den o abi polobelema. Fosi wan umanpikin toow, a be e wooko anga san en mma anga dda taki. Ma te a toow, neen man e toon a edeman fu a osufamii (1 Korentesama 11:3). Kande biginbigin ai taanga gi a man fu tii en uman. Kande ai taanga gi a uman tu fu wooko anga san en man taki. Kande a uman wani wooko anga san den gaansama fu en e soi en ete. Boiti dati kande den anga den main efuso pai nai go na a wan se. Ala den sani ya na tesi gi a osufamii.\n5 Pakisei tu fa a man efuso a uman e fii te den sabi taki den o meke wan pikin. Winsi den e poolo, tokuso den e booko den ede pikinso. Kande den e akisi denseefi efu ala sani o waka bun anga a pikin aini a bee. Kande den e akisi denseefi tu efu a pikin o gusontu. Den sabi taki den o abi moo moni fanowdu fu solugu a pikin. Boiti dati den sabi taki den o abi fu du son sani taa fasi te a pikin meke. Kande a mma o koboloiki gaanse fi en ten fu solugu a beibi. A sani de sa meke a man anga a uman á poti pakisei a denseefi moo enke fa den be gwenti. Den faantiwowtu fu a dda o kon moo ipi tu. A mu solugu taki en uman anga en pikin fende san den abi fanowdu.\n6-8. Fa wan man anga wan uman e fii te den á poi meke pikin?\n6 Wan taa tesi di sa miti sama di toow, a te den á poi meke pikin. Efu a uman á poi meke pikin, ai kusumi (Odo 13:12). Aini Beibel ten umansama be e si a meke fu pikin enke wan sani di be de taanga fanowdu. Neen meke Lakeli, a uman fu Yakopu, be e kusumi di a á be poi meke pikin enke en sisa (Genesesi 30:1, 2). Aini son kondee sama e si a toow di wan uman mu toow anga a meke di a mu meke pikin fu gaan sani. Den lobi akisi den zendeling saide den nai meke pikin. Winsi den zendeling meke moiti fu taigi den saide, toku den e taigi den taki: „Kee, wi o begi gi i.”\n7 Wan sisa aini Ingiisikondee be wani pikin. Di a fusutan taki a ná o poi meke pikin, a du en ogii te. Baka dati en anga en man teke wan pikin a lanti e kiya. Ma son leisi ai kusumi ete. A taki: „Mi be sabi taki te i teke wan pikin kiya anga te i meke wan pikin a ná aseefi.”\n8 Beibel taki te wan uman meke pikin „da a sani de o kibii en” (1 Timotiyesi 2:15). Ma a ná fu di wan uman meke pikin da a o fende teego libi. San a tekisi ya wani taki? Wan uman e koboloiki omen ten fu solugu en pikin anga fu seeka en osu. A sani ya sa yeepi en fu a á gongosa, efuso mumui anga taa sama libi (1 Timotiyesi 5:13). Ma winsi a á du den sani ya, toku a o abi polobelema aini en toowlibi.\nDen sani di Yehofa paamisi u, e toosutu u te tesi miti u\n9. Sowtu taa tesi sa miti den sama di toow?\n9 Wan fu den tesi di sa miti sama aini a osufamii, a te wan fu den toowpaa dede. Anga ala fa son sama be denki a sani ya ná o miti den, toku a omen fu den a sani ya miti kaba. Kelesten e biibi taki Yehofa o meke dedesama kon a libi baka, na a sani de e toosutu den (Yohanisi 5:28, 29). U Dda Yehofa paamisi omen sani aini Beibel di e toosutu u te tesi miti u. Wi o luku fa son sama di be e dini Yehofa fende a toosutu ya. Wi o si fa a sani ya yeepi den tu.\nPe i sa fende toosutu te i toowpaa dede? (Luku paragraaf 9, 12)\nA TOOSUTU DI YEHOFA E GI U TE TESI E MITI U\n10. Fa Hana be fende toosutu? (Luku a fowtow na a bigin.)\n10 Pakisei san pasa anga Hana. En man Elkana be lobi en. Ma Hana á be poi meke pikin. A taa uman fu Elkana di den e kai Penina be meke omen pikin. (Leisi 1 Samuweli 1:4-7.) Boiti dati Penina be e soso Hana omen yali fu di a á be poi meke pikin. A sani ya be e hati Hana tuutuu. Ma san be toosutu Hana? A begi Yehofa fu a yeepi en. A go na a osu pe sama be e dini Yehofa tu fu begi wan hii pisiten. A begi Yehofa fu a gi en wan manpikin. Hana be e biibi taki Yehofa be o yeepi en. Baka di a begi, a fii bun. Sama be poi si neen „fesi taki a nai kusumi” moo (1 Samuweli 1:12, 17, 18). A be sabi taki Yehofa be o gi en wan manpikin efuso toosutu en wan taa fasi.\n11. Fa begi e toosutu u?\n11 Fu di wi a sondu sama anga fu di wi e libi aini a goontapu fu Saatan, meke tesi o go e miti u (1 Yohanisi 5:19). Ma a sani di o yeepi u, a te wi o begi Yehofa, „a Gadu di e toosutu sama”. Na a sani ya Hana du. A taigi Yehofa fa a be e fii. A begi en fu a yeepi en tu. Efu wi abi polobelema efuso nowtu, wi á mu taigi Yehofa da a kaba, ma u mu begi en tu fu a yeepi u. Boiti dati u mu taigi en fa wi e fii.—Filipisama 4:6, 7.\n12. San yeepi Ana fu á a lasi en piisii di tesi miti en?\n12 Kande wi e kusumi fu di wi á poi meke pikin efuso fu di wan sama di u lobi dede. Efu den sowtu sani de miti i, holi a pakisei taki i poi fende toosutu. Pakisei Ana di be de aini a ten fu Yesesi. Di a toow seibin yali neen en man dede. A gei a á be meke pikin. Ma san yeepi en? „Ala yuu a be e de aini a tempel.” Di a be abi 84 yali seefi, a be e go aini a tempel go begi Yehofa (Lukasi 2:37). Na a sani de toosutu en. A yeepi en fu a á lasi en piisii winsi tesi be e miti en.\n13. Fa wan bun mati sa toosutu u te u famii e meke wi e fii booko-saka?\n13 Den mati di wi abi aini a kemeente sa toosutu u tu (Odo 18:24). A feifi yali Paula be abi di en mma á be e dini Yehofa moo. A sani ya meke Paula be e kusumi. A á be makiliki gi en. Ma wan pionili sisa di den e kai Ann be toosutu Paula. A be soi en taki ai booko en ede anga en. Paula taki: „Winsi mi anga Ann a ná famii, tokuso mi be lobi a fasi fa a be e booko en ede anga mi. A sani de yeepi mi fu mi á gwe fika Yehofa. Bakaten, Paula mma kon dini Yehofa baka. Ná pikin piisii Paula piisii. Ann seefi e piisii di a yeepi Paula fu a á gwe fika Yehofa.\n14. Sowtu wini wi e fende te wi e toosutu taawan?\n14 Efu wi e koboloiki u ten fu du bun gi taawan, u ná o abi ten fu pakisei den polobelema fu u. A omen sisa di toow, anga sisa di á toow sabi taki te den e paati a bun nyunsu fu a Kownukondee, den e wooko makandaa anga Yehofa. Boiti dati den e du wan wooko di Yehofa lobi. A sani ya e meke den fii bun. Ala u sa paati a bun nyunsu gi taawan fu soi taki wi e booko wi ede anga den. Te wi e du bun gi u baala anga sisa, wi anga den e toon bun mati (Filipisama 2:4). Na aseefi sani de apostel Pawlesi be du. A be e booko en ede anga taawan „enke fa wan mma e solugu en pikin di de a bobi fu di a lobi en”. Pawlesi be toosutu den. Boiti dati a be gi den taanga-sikin „leti enke fa wan dda e gi en pikin taanga-sikin.”—Leisi 1 Tesalonikasama 2:7, 11, 12.\nTOOSUTU AINI A OSUFAMII\n15. Sama abi a faantiwowtu fu leli den pikin sabi Yehofa?\n15 Fa u sa toosutu osufamii aini a kemeente? Son sama di á kon langa a waaleiti, e akisi baala anga sisa fu yeepi den te den e sutudeli anga den pikin fu den. Son leisi den e akisi den fu sutudeli anga den pikin fu den tu. Beibel taki a mma anga dda Yehofa gi a faantiwowtu fu leli den pikin (Odo 23:22; Efeisesama 6:1-4). Winsi taawan e yeepi den, tokuso a de taanga fanowdu fu mma anga dda seefi leli den pikin fu den. Den mu e taki anga den pikin fu den ala yuu.\nMma anga dda mu e taki anga den pikin ala yuu\n16. San u mu holi a pakisei te wi e yeepi pikinnengee?\n16 Efu wan mma anga dda akisi u fu sutudeli Beibel anga den pikin, u mu holi a pakisei taki a ná wi abi a faantiwowtu fu a dda efuso a mma. Son leisi wi e sutudeli anga wan pikin di mma efuso dda á de a waaleiti. Efu wi e sutudeli Beibel anga wan sama pikin, a be o bun fu sutudeli anga en te en gaansama efuso taa Kelesten de koosube. A be o bun fu sutudeli anga en a wan peesi pe taa sama e si u. Anga dati sama ná o pakisei sani di á de fanowdu. Kande bakaten a mma efuso a dda seefi o poi sutudeli anga en pikin.\n17. Fa pikin sa toosutu taawan aini a osufamii?\n17 Yonkuuwan di lobi Yehofa sa toosutu efuso taanga den taawan aini a osufamii. Fa den sa du a sani ya? A te den e lesipeki den gaansama anga te den e yeepi den a sani. Te den pikin e libi enke fa Yehofa wani den e gi a hii osufamii taanga-sikin tu. Lamek be e dini Yehofa fosi a Fuudu. A be taki fi en manpikin Nowa taki: „A wan ya o meke u fende toosutu, bika wi e wooko taanga. Wi e pina, bika Yehofa fuuku a doti.” A sani di Lamek taki pasa baka a Fuudu, di Yehofa puu a fuuku di a be fuuku goontapu (Genesesi 5:29; 8:21). Aini a ten ya den pikin di nai gwe fika Yehofa e toosutu den osufamii. Den poi yeepi den taawan aini a osufamii fu holidoo te tesi e miti den.\n18. San o yeepi u fu holidoo te tesi miti u?\n18 A foluku fu Yehofa e fende toosutu te den begi en, te den e teke ten pakisei den toli fu Beibel, anga te den abi baala anga sisa enke mati. (Leisi Psalm 145:18, 19.) U sabi taki Yehofa de kabakaba fu toosutu u ala yuu. U sa biibi taki a o yeepi u fu holidoo winsi sowtu tesi miti u.


„Sama de a Yehofa se?”—Ekisodesi 32:26 | Wakititolen\nSuku a JW.ORG\nSOI A MENU\nSAN BEIBEL E LELI U\nAkisi di Beibel e piki\nA Wakititolen (anga sutudi-artikel) | yuli 2018\nLEISI AINI Acholitongo Akatongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Drehu-tongo Gitonga Groenlandtongo Hmong (wit) Ibantongo Ibindatongo Ingrisitongo Javaans Kambodyatongo Karen (S’gaw) Kasaktongo Kasaktongo (Arabia) Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Shangaan (Mozambique) Sramakatongo Sundaas Tahititongo Truktongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo Welshtongo\n„Sama de a Yehofa se?”\n„A Yehofa u Gadu u mu lesipeki. Neen u mu dini. Wi á mu gwe fika en.”—DEITOLONOMI 10:20.\nSINGI: 28, 32\nSaide Yehofa á be lobi Kain anga Salomo moo?\nFa Mosesi anga Aron soi taki a Yehofa se den be de?\nFa a tyali-ati fu Yehofa anga a gi di ai gi sama paadon e yeepi u?\n1, 2. (a) Saide a wan koni sani fu de a Yehofa se? (b) San wi o luku aini a artikel ya?\nA WAN koni sani fu tan a Yehofa se. Sama á de di taanga, di koni anga di lobi wi enke Yehofa. Neen meke noiti wi á wani gwe fika en (Psalm 96:4-6). Ma wantu sama di be e dini Yehofa, gwe fika en.\n2 Aini a artikel ya wi o taki fu wantu sama di be taki den de a Yehofa se, ma den be e du sani di Yehofa e buuse. Wi o leli omen sani di o yeepi u fu wi á gwe fika Yehofa.\nYEHOFA SABI SAN DE A WI ATI\n3. Saide Yehofa be meke moiti fu yeepi Kain? San Yehofa taigi Kain?\n3 Pakisei Kain. A á be e dini falisi gadu, ma toku Yehofa á be wani a ofaandi di Kain be tyai gi en. Saide? Yehofa be si taki a be e pakisei ogii aini en ati (1 Yohanisi 3:12). Yehofa wasikoi Kain taki: „Yu á si enke mi o piisii anga i baka, efi i tyai iseefi bun noh? Ma efu yu á daai du bun, sondu de leti a yu doomofu e lulu i. Yu o meke a wini i?” (Genesesi 4:6, 7) Yehofa soi Kain kiin taki efu Kain be kengi a fasi fa a be e denki, neen a du san a taki, a á be o gwe fika en.\n4. San Kain du di a fende a okasi fu soi efu a de a Yehofa se?\n4 Efu Kain be kengi a fasi fa a be e denki, Yehofa be o lobi en baka. Ma Kain ná aliki Gadu. A meke a fasi fa a be e denki anga a fasi fa a be e fii tyai en go du ogii (Yakowbesi 1:14, 15). Kande di Kain be yonkuu noiti a be denki taki wan dei a be o taangayesi Yehofa. Ma toku a ná aliki di Gadu taki anga en. A kii en eigi baala!\n5. San sa meke wi anga Yehofa poli?\n5 Leti enke Kain, a so wan Kelesten sa taki anga mofu taki ai dini Yehofa, ma ai kibii du sani di Yehofa á lobi (Yudasi 11). Kande ala yuu a de a peleikiwooko anga komakandaa. Ma na aseefi yuu, ai pakisei sani di á fiti. Kande a fasi fa ai denki e soi taki a abi takuudu. Kande a ati e boon pasa peesi tu (1 Yohanisi 2:15-17; 3:15). Den manii ya sa meke a du sani di á fiti bakaten. Winsi taa sama nai si den sani di wi e du efuso a fasi fa wi e denki, tokuso Yehofa e si. A sabi efu wi e dini en anga u hii ati.—Leisi Yelemiya 17:9, 10.\n6. Fa Yehofa e yeepi u fu wini den swakifasi fu u?\n6 Te u meke wan fowtu, Yehofa nai gwe fika u wantenwanten. Efu wi e pakisei fu du wan sani di á bun, Yehofa e taigi u taki: „U daai kon a mi baka, da miseefi o daai kon a u” (Maleyaki 3:7). Winsi fa wi abi swakifasi, Yehofa wani u tan neen se. A wani u feti anga den swakifasi fu u, da u buuse sani di á bun (Yesaya 55:7). Efu u du a sani ya, a paamisi taki a o yeepi u fu wini den swakifasi fu u.—Genesesi 4:7.\nNÁ MEKE SAMA KOLI I\n7. Saide Salomo anga Yehofa a ná be mati moo?\n7 Di Salomo be yonkuu, en anga Yehofa a be mati. Gadu be meke a koni moo den sama fu a ten fi en. A be gi en a wooko fu meke wan moin tempel a Yelusalem. Ma bakaten Yehofa anga Salomo a ná be mati moo (1 Kownu 3:12; 11:1, 2). A be sikiifi aini a Weiti fu Gadu taki wan „kownu á mu libi anga tyaipi uman, bika den uman fi en sa meke a gwe fika Gadu” (Deitolonomi 17:17). Salomo pasa a weiti ya. Te fu kaba, a be toow anga 700 uman, boiti dati a be e libi anga 300 taa uman (1 Kownu 11:3). Somen fu den uman ya, a be taa kondee uman di be e dini falisi gadu. A sani ya e soi tu taki Salomo á be du san a weiti fu Gadu taki, di e soi taki den Islayelisama á be mu toow anga taa kondee uman.—Deitolonomi 7:3, 4.\n8. San Salomo du di hati Yehofa?\n8 Baka wan pisiten Salomo á be lobi den weiti fu Yehofa moo. Te fu kaba a du moo gaan ogii. A meke altari gi falisi gadu enke Astoret anga Kamos, neen a dini den gadu ya makandaa anga den uman fi en. Salomo meke den altari ya a wan mongo, abaa se fu Yelusalem, a foto pe a be meke a tempel fu Yehofa (1 Kownu 11:5-8; 2 Kownu 23:13). Kande Salomo be e koli enseefi taki efu a be e boon ofaandi na a tempel, Yehofa á be o luku den ogii di a be e du.\n9. San pasa di Salomo ná aliki Gadu?\n9 Ma Yehofa nai tapu ain gi sondu. Beibel taki: „Yehofa ati boon a Salomo bika a á be e dini Yehofa, a Gadu fu Islayeli moo.” Yehofa meke moiti fu yeepi Salomo. Yehofa „taki anga en tu leisi. A bali en taki a á mu dini taa gadu. Ma a ná aliki Yehofa”. Neen meke Gadu á be lobi en moo. A á be e holibaka gi Salomo moo tu. A á be meke den bakapikin fi en tii hii Islayeli. A omen ondoo yali den bakapikin fi en be abi polobelema.—1 Kownu 11:9-13.\n10. San sa meke wi anga Yehofa poli?\n10 Efu wi e paa anga sama di nai kaba fusutan den weiti fu Yehofa efuso sama di nai lesipeki den weiti ya, den sa meke wi anga Yehofa poli. Kande den sama ya a Kotoigi, ma den anga Yehofa a ná tuutuu mati. Kande a u famii, sama di e tan na a biiti fu u, sama di wi anga den e wooko efuso sama a sikoo di nai dini Yehofa. Efu den mati fu u nai libi enke fa Yehofa wani, den sa meke u denki enke den. A sani ya sa meke wi anga Yehofa poli.\nDen sama di yu anga den e paa e gi i taanga-sikin fu dini Yehofa? (Luku paragraaf 11)\n11. San o yeepi i fu sabi efi i mu paa anga wan sama?\n11 Leisi 1 Korentesama 15:33. Gaanse sama abi wantu bun manii. A ná ala sama di nai dini Yehofa e du sani di á fiti. Kande i sabi wantu fu den sama ya. A sani ya wani taki u sa paa anga den? Pakisei a sani ya: Den e gi i taanga-sikin fu libi enke fa Yehofa wani? Anga san den e moo booko den ede? Sowtu toli den lobi gi? Na ala yuu den e taki fu moni, modo, telefon anga fesa? Den lobi kuutu sama? Den lobi gi tyobo lafu toli? Yesesi taki: „A san de a wan sama ati, a dati ai taki” (Mateyesi 12:34). Efi i si taki den sama di yu anga den e paa sa meke yu anga Yehofa poli, yu á mu daaidaai fu du sani taa fasi. Kande yu á mu e paa anga den ala yuu. Kande a de fanowdu seefi fu yu á paa anga den moo.—Odo 13:20.\nYEHOFA Á WANI U GWE FIKA EN\n12. (a) San Yehofa be taigi den Islayelisama di a puu den a Egepte? (b) San den Islayelisama taki di Yehofa taigi den taki den á mu gwe fika en?\n12 U sa leli wan sani tu fu a sani di pasa baka di Yehofa puu den Islayelisama a Egepte. Di den be de na a Sinai Mongo, Yehofa taki anga den a wan foondoo fasi. Den be e si dunguu woluku, tapu be e koti faya, a be e puu somoko, dondoo be e bali. Boiti dati den be e yee tutu e boo (Ekisodesi 19:16-19). Neen den yee Yehofa taigi den taki en a wan Gadu di wani sama „dini en wawan”. A taigi den taki a nai gwe fika den sama di lobi en anga den sama di e holi den weiti fi en. (Leisi Ekisodesi 20:1-6.) Yehofa be wani soi den Islayelisama taki efu den á gwe fika en, enseefi á be o gwe fika den. Efi i be de ape, fa i be o fii di i be o yee san Yehofa taki? Kande i be o piki enke den Islayelisama di be taki: „Wi o du ala san Yehofa taki” (Ekisodesi 24:3). Ma a á teke langa, neen wan sani pasa di be o soi efu den be o du san den be paamisi Yehofa. San be pasa?\n13. Sowtu okasi den Islayelisama be abi fu soi taki den á be o gwe fika Yehofa?\n13 Den Islayelisama feele di den si den sani di pasa di Gadu be e taki anga den na a mongo. Neen meke Mosesi subi a Sinai Mongo, neen a taki anga Yehofa gi den Islayelisama (Ekisodesi 20:18-21). Ma Mosesi tan langa na a mongo. A be gei enke den Islayelisama de sondee fesiman aini a sabana. San den o du? Winsi fa Mosesi a be wan libisama tokuso, a gei enke neen den Islayelisama be e moo fitoow. Den buuya te neen den taigi Aron taki: „Meke wan gadu gi u, di o soi u san u mu du. Bika wi á sabi san pasa anga a Mosesi ya di tyai u puu a Egepte.”—Ekisodesi 32:1, 2.\n14. San na a don sani di den Islayelisama be du? Fa Yehofa fii di den du a sani ya?\n14 Den Islayelisama be sabi taki a fowtu fu dini pobiki (Ekisodesi 20:3-5). Ma á teke langa seefi, neen den bigin dini wan gowtu pikin kaw. Winsi fa den á holi a weiti fu Yehofa, tokuso den be e si enke a Yehofa se den be de. Aron taki a wan ’fesa den be e holi gi Yehofa’ anga a gowtu pikin kaw ya. San Yehofa du? A taigi Mosesi taki a foluku ’tyobo denseefi’. A taki den „bigin taangayesi den weiti fu mi”. Yehofa ati boon te neen a be pakisei fu kii a hii foluku.—Ekisodesi 32:5-10.\nYehofa gi den Islayelisama a okasi fu soi efu den wani teke a se fi en\n15, 16. Fa Mosesi anga Aron soi taki a Yehofa se den be de? (Luku a fowtow na a bigin.)\n15 Ma Yehofa a wan gadu di abi tyali-ati. A á kii a foluku wantenwanten. A gi den a okasi fu soi efu den wani teke a se fi en (Ekisodesi 32:14). Di Mosesi si fa a foluku e bali, e singi anga fa den e dansi gi a gowtu piki kaw, a teke a gowtu piki kaw neen a masi en toon puili. Neen a bali taki: „Sama de a Yehofa se? U kon dise!” Neen ala „den Leifisama” go na a se fu Mosesi.—Ekisodesi 32:17-20, 26.\n16 Winsi fa a Aron be meke a gowtu pikin kaw, toku a soi taki a be hati en taki a du a sani de. En anga den taa Leifisama teke a se fu Yehofa. Den sama ya soi kiin taki den á be e holibaka gi den sama di be sondu. A wan koni sani den du, bika a dunsudunsu sama di be dini a gowtu pikin kaw dede a dei de. Den sama di be go a Yehofa se, be tan a libi. Gadu be paamisi taki a o belesi den tu.—Ekisodesi 32:27-29.\n17. San apostel Pawlesi taki fu a dini di den Islayelisama be dini a gowtu pikin kaw?\n17 San Apostel Pawlesi taki fu a dini di den Islayelisama be dini a gowtu pikin kaw? A be taki „den sani ya sikiifi fu leli u wan sani”, fu wi á „dini falisi gadu”. A taki den toli ya „sikiifi enke wan wasikoi gi wi di e libi na a kaba pisi fu a ten ya. A sama di denki a taampu, mu luku bun a á kai” (1 Korentesama 10:6, 7, 11, 12). Enke fa Pawlesi taki da sama di e dini Yehofa seefi sa du sani di Yehofa á lobi. Kande den e si enke Yehofa lobi den ete winsi den du den sani ya. Ma a ná te wan sama e taki anga mofu taki en anga Yehofa a mati, da Yehofa e si en fu mati.—1 Korentesama 10:1-5.\n18. San sa meke wi á poti pakisei a Yehofa moo? San o de a bakapisi efu u du a sani de?\n18 Di Mosesi á komoto na a Sinai Mongo na a yuu di den Islayelisama be denki, neen den bigin buuya. Efu a kaba fu a goontapu ya á doo na a yuu di wi e denki, kande useefi o buuya. Kande wi o bigin denki taki Yehofa e daaidaai fu du den sani di a paamisi. Kande u bigin denki tu taki den sani ya ná o pasa seefiseefi. A sani ya sa meke u bigin poti pakisei a taa sani, a peesi fu poti pakisei a san Yehofa wani. Efu wi á luku bun, u sa gwe fika Yehofa, da u go du sani di noiti u be denki u be o du.\n19. San wi á mu feegete noiti? Saide wi á mu feegete a sani ya?\n19 Yehofa wani wi aliki en ala yuu. A á wani u dini taa gadu (Ekisodesi 20:5). A di a lobi u meke a wani u du den sani ya. Efu u nai du san Yehofa wani, a san Saatan wani wi o du. A sani ya sa tyai ogii gi u. Pawlesi taki: „Wi á poi diingi na a kan fu Yehofa anga du fu den ogii yeye na aseefi yuu. Wi á poi nyan na ’a tafaa fu Yehofa’ da wi e nyan na a tafaa fu den ogii yeye tu.”—1 Korentesama 10:21.\nNÁ GWE FIKA YEHOFA!\n20. Fa Yehofa e yeepi u winsi u meke wan fowtu?\n20 Kain, Salomo anga den Islayelisama be fende a okasi fu soi taki a sani di den be du be hati den. Den be fende a okasi tu fu kengi (Toli 3:19). A ná te wan sama meke wan fowtu da Yehofa e gwe fika en wantenwanten. Pakisei fa a gi Aron paadon. Aini a ten ya, Yehofa e yeepi u fu wi á du sani di á bun. Ai leli wi anga a Beibel anga den buku fu a olikanisâsi. Ai meke taa Kelesten poti wi a pasi tu. Efu wi aliki te Yehofa e yeepi u, u sa biibi taki a o gi u paadon te u meke wan fowtu.\n21. San u mu du te tesi e miti u?\n21 A ná fu soso Yehofa e soi bun-ati gi u (2 Korentesama 6:1). A okasi ai gi u fu „koti pasi gi ogii anga den takuu fii di den sama fu a goontapu abi” (Leisi Titesi 2:11-14.) Aini a ten ya, ala yuu sani o go e pasa pe u mu soi taki u de a Yehofa se tuutuu. Meke moiti fu dini en anga i hii ati. Holi a pakisei taki a Yehofa ’u mu lesipeki. Neen u mu dini. Wi á mu gwe fika en’.—Deitolonomi 10:20.\nYehofa se: Ala sama mu luku efu den o holibaka gi Yehofa efuso Saatan. U sa soi taki u de a Yehofa se te u lobi en anga te wi e holi den weiti fi en. U mu buuse Saatan tu. Wi á mu e denki enke fa ai denki\nSama i wani lobi i?\nYu e luku Yehofa fu sabi san i mu du?\nWi a fu Yehofa\nSoi tyali-ati gi „ala sowtu sama”\nSan o yeepi i fu fende moo wini anga fu e piisii te yu e sutudeli Beibel?\nSani di leisiman akisi\nText Fasi fa i sa download sani A WAKITITOLEN (ANGA SUTUDI-ARTIKEL) yuli 2018\nA WAKITITOLEN (ANGA SUTUDI-ARTIKEL) yuli 2018\nLuku sowtu tongo i wani\nSoi dofusamatongo wawan Website di i sa fende A buku wawan i poi download